title: Nikola Vučević

text: Yliopistotasolla Vučević edusti Etelä-Kalifornian yliopistoa eli USC:ia, jossa hän pelasi vuodet 2008-2011. Vuonna 2011 Vučević pelasi myös kotimaansa pääsarjan KK Budućnost Podgoricassa. NBA-seura Philadelphia 76ers varasi hänet numerolla 16 vuonna 2011 ja hän debytoi seurassa kaudella 2011–2012. Hän pelasi kauden aikana 51 peliä. Elokuussa 2012 Vučević siirtyi Orlando Magiciin, jossa hän nykyisin on yksi tärkeimmistä pelaajista ja jossa hän pelaa numerolla 9.


title: Nikola Vučević

text: Vučević debytoi Montenegron koripallomaajoukkueessa vuonna 2011. Hän kuului joukkueeseen vuosien 2011, 2013 ja 2017 EM-kilpailuissa.


title: Nikola Vučević

text: Sveitsissä syntyneen, mutta teininä Montenegroon muuttaneen Vučevićin isä Borislav Vučević ja äiti Ljiljana Vučević ovat molemmat pelanneet Jugoslavian maajoukkueessa. Hänen isänsä on voittanut myös KK Bosnan kanssa European Champions Cupin eli nykyisen Euroliigan. Nikola Vučević oli 15-vuotiaana, tammikuussa 2006 osallisena Montenegron historian pahimmassa junaonnettomuudessa, Biočen junaonnettomuudessa, joka vaati 47 ihmisen hengen, mukaan lukien yhden hänen joukkuetovereistaan.


title: Uzari

text: Juri Naurotski (, tunnetaan paremmin taiteilijanimellään Uzari; s. 11. toukokuuta 1991 Minsk, Valko-Venäjän SNT, Neuvostoliitto) on valkovenäläinen laulaja-lauluntekijä. Hän edustaa yhdessä viulisti Maimunan kanssa Valko-Venäjää vuoden 2015 Eurovision laulukilpailussa Itävallan Wienissä kappaleella "Time".


title: Uzari

text: Vuonna 2011 hän sijoittui New Wave-kilpailun yhdeksitoista 318 pisteellään.


title: Uzari

text: Navrotski on osallistunut Valko-Venäjän euroviisukarsintaan kahdesti aiemminkin. Vuonna 2012 hän oli viides ja vuonna 2013 kahdeksas. Hän oli myös yksi Valko-Venäjän vuoden 2011 euroviisuedustajan Anastasija Vinnikavan taustalaulajista.


title: Uzari

text: Navrotski sävelsi myös Valko-Venäjän kappaleen vuoden 2014 lasten Eurovision laulukilpailuun. Kappaleen nimi oli "Sokal", ja sen esitti Nadežda Misjakova.


title: Sekatyömies (albumi)

text: Sekatyömies on suomalaisen Hojas Blues Band yhtyeen esikoisalbumi vuodelta 1983.


title: Luettelo Viron maavoimien kalustosta

text: Tämä on luettelo Viron maavoimien nykyisestä kalustosta.


title: Kuoleman koukussa

text: Kuoleman koukussa (; myös "Playing Hero") on vuonna 1997 ensi-iltansa saanut Andy Wilsonin ohjaama yhdysvaltalainen psykologinen jännityselokuva, jonka pääosissa ovat David Duchovny, Timothy Hutton ja Angelina Jolie. Elokuvan käsikirjoituksen laati Mark Haskell Smith, ja elokuvan tuottajina olivat Marc Abraham ja Laura Bickford.


title: Kuoleman koukussa

text:
Tohtori Eugene Sands (David Duchovny) menettää lääkärin lisenssinsä ja työnsä kirurgina huumeriippuvuutensa takia. Hän joutuu keskelle mafioso Raymond Blossomin (Timothy Hutton) pyörittämää huume- ja asekauppaa, kun hän auttaa ammuttua miestä huumeidenhakureissullaan. Blossom palkkaa Sandsin gangstereiden ampumahaavojen hoitajaksi, ja Sands alkaakin luvattomasti hoitaa epäilyttävissä olosuhteissa haavoittuneita rikollisia. Pimeänä lääkärinä työskentelevä Sands ihastuu mafioson Claire-nimiseen tyttöystävään (Angelina Jolie).
"Kuoleman koukussa" kuvattiin Kaliforniassa Los Angelesin, Malibun ja Inglewoodin kaupungeissa 12 miljoonan dollarin budjetilla. Vaikka elokuva saatiin valmiiksi jo vuonna 1995, se ei saanut ensi-iltaansa vasta kun vuonna 1997 koeyleisön kielteisen vastaanoton takia.


title: Kuoleman koukussa

text: "Kuoleman koukussa" sai ensi-iltansa Yhdysvalloissa 17. lokakuuta 1997. Ilmestyessään elokuva sai heikon vastaanoton niin elokuvakriitikoilta kuin yleisöltäkin. "Kuoleman koukussa" tuotti Yhdysvalloissa avausviikonloppunaan 1 937 374 dollaria ja yhteensä 4 166 918 dollaria. Elokuvaa esitettiin laajimmillaan 1 479 elokuvateatterissa. "Kuoleman koukussa" -elokuvan levittäjinä olivat Buena Vista Pictures Distribution ja Touchstone Pictures. Rotten Tomatoes -sivuston mukaan 29 arvostelun perusteella laskettuna kriitikoiden arvosteluista 14 prosenttia oli positiivisia.


title: Kuoleman koukussa

text: Suomessa elokuva julkaistiin suoraan videolle 19. elokuuta 1998. Touchstone Home Video julkaisi elokuvan VHS:lle Yhdysvalloissa vuonna 1998. Samana vuonna Walt Disney Home Video julkaisi elokuvan DVD-versiona. Mill Creek Entertainment julkaisi elokuvan DVD:nä ja Blu-ray:nä vuonna 2012.


title: Käenkaalikasvit

text: Käenkaalikasvit (Oxalidaceae) on laajalle levinnyt, muttei kovin suuri, kasviheimo koppisiemenisten Oxalidales-lahkossa. Tunnetuimmat heimon edustajat ovat käenkaalit ("Oxalis") ja karambola eli tähtihedelmä ("Averrhoa carambola").


title: Käenkaalikasvit

text: Käenkaalikasveihin kuuluu puita, pensaita ja ruohovartsia lajeja sekä jokunen köynnös. Sekundaarinen aineenvaihdunta tuottaa tanniineja, ja kasvien neste on kitkerää liunneen kalsiumoksalaatin vuoksi. Lehtiasento on kierteinen, joskus kaksirivinen. Lehdet ovat tavallisesti kerrannaisia, tavallisesti korvakkeettomia; lehdykkäruodeissa on tavallisesti turvonnut kohta (pulvinus) ja lehdykät ovat ehytlaitaisia ja usein lähes kourasuonisia. Kukinto on viuhkomainen ja siinä on erilaisvartaloisia kukkia. Terälehdet ovat sulkeutuneena kierteisiä ja usein kynnellisiä; ne kuihtuvat nopeasti tai muuttuu limaiseksi massaksi. Mesiäiset ovat usein terälehtivastaisia rauhasia. Heteet ovat kahdenmittaisia. Yhdislehtinen sikiäin koostuu 3-5 emilehdestä, vartalot ovat erillisiä, luotit lusikkamaisia tai pallomaisia. Kutakin emilehteä kohden on yksi tai useampia, tavallisesti paljon siemenaiheita. Hedelmä on vaihtelevassa määrässä särmäinen tai kulmikas kota tai marja, ja siemenet voivat olla joskus vaipallisia; joskus ne vapautuvat räjähdysmäisesti. Siemenkuori on usein limautuva. Alkio on kookas ja vihreä tai vaalea.


title: Käenkaalikasvit

text: Käenkaalikasvit ovat tavallisesti trooppisia tai subtrooppisia. Eräät lajit, esimerkiksi sarvi- eli tarhakäenkaali ("Oxalis corniculata"), ovat hyvin rikkaruohomaisia ja laajalle levinneitä. Eteläisessä Afrikassa on noin 200 käenkaalilajia ja niistä noin 180 kasvaa Kapmaassa; siellä ne ovatkin merkittävin osa geofyyteistä. Käenkaalit ovat kuitenkin eniten edustettuina Etelä-Amerikassa, yksistään Chilessä niitä on noin 54 lajia. Etelä-Amerikassa ne ovat levinneet kuivista autioimaista alpiinisille alueille Andeilla (esim. "Oxalis tuberosa").


title: Käenkaalikasvit

text: Käenkaalikasvien heimossa on kuusi sukua ja 770 lajia, joista 700 on käenkaaleja ("Oxalis") ja 50 kuuluu sukuun "Biophytum". Suku "Averrhoa" (toinen sen kahdesta lajista on karambola) eroaa melko paljon muista heimon suvuista niin anatomialtaan kuin kaksiriviseltä lehtiasennoltaan.


title: Käenkaalikasvit

text: Heimon sukujen keskinäiset sukulaisuussuhteet voidaan ilmaista kaavalla "Oxalis" {"Biophytum" ["Dapania" ("Averrhoa" + "Sarcotheca")]}.


title: Käenkaalikasvit

text: Cronquistin luokittelujärjestelmässä (1981) käenkaalikasvit kuuluivat Geraniales-lahkoon (mm. kurjenpolvikasvit) ja heimo käsitti myös suvut "Hypseocharis" (nykyään kurjenpolvikasveissa), "Lepidobotrys" (Lepidobotryaceae-heimo lahkossa Celastrales) ja "Dirachma" (Dirachmaceae-heimo lahkossa Rosales).


title: Pillastunut runohepo

text: Pillastunut runohepo on vuonna 1921 julkaistu suomalaisen anarkistin Kaarlo Uskelan runokokoelma, jonka hän kirjoitti ollessaan sisällissodan jälkeen vangittuna Tammisaaren vankileirilla. Kolmetoista pitkää runoa sisältävän teoksen jatko-osana voidaan pitää postuumisti vuonna 1923 julkaistua Uskelan novellikokoelmaa "Vainovuosilta". Pillastunut runohepo tuli tunnetuksi vuonna 1933, jolloin se aikakauden ainoana suomalaisena kirjana määrätiin oikeuden päätöksellä takavarikoitavaksi ja poltettavaksi.


title: Pillastunut runohepo

text: Kirjan takavarikointi sai ilmeisesti alkunsa, kun Uskelan runoja oli lausuttu Pohjanmaalla jollakin työväentalolla ja se oli ilmiannettu paikalliselle poliisille. Oikeus määräsi teoksen takavarikoitavaksi ja kaikki jäljellä olevat kappaleet tuhottavaksi. Uskelalle puolestaan annettiin tuomio valtiopetoksellisesta toiminnasta, vaikka hän oli kuollut jo toistakymmentä vuotta aikaisemmin. Takavarikon ja oikeustoimien syynä oli kirjan ateistinen ja kirkonvastainen sisältö, ja lisäksi sitä pidettiin kumouksellisena ja jopa väkivaltaisena. Teos oli tiettävästi jo aikaisemmin kiinnittänyt myös suojeluskuntien huomion. Suurin osa hänen muista kirjoistaan oli takavarikoitu jo 1910-luvulla.


title: Pillastunut runohepo

text: Kustannusyhtiö Savukeidas julkaisi teoksen uudelleen vuonna 2008. Uusintapainoksen jälkisanat on kirjoittanut tietokirjailija Juri Nummelin. Kustantamo Sanasato julkaisi teoksen uudelleen vuonna 2017 Uskelan "Kootuissa teoksissa".


title: Janne Lehtinen (jalkapalloilija)

text: Janne Lehtinen (s. 17. elokuuta 1972 Turku) on entinen suomalainen jalkapalloilija. Hän oli pelipaikaltaan vasen laitalinkki.


title: Janne Lehtinen (jalkapalloilija)

text: Lehtinen on Turun Pallon kasvatti. Hän siirtyi Turun Palloseuran junioreihin 1988. Lehtinen teki pääsarjadebyyttinsä 19. toukokuuta 1991 ottelussa Rovaniemen Palloseuraa vastaan. Hän edusti TPS:aa kolmen kauden ajan 1991–1993, ollen mukana voittamassa Suomen Cupia ensimmäisenä vuotenaan. Kaudeksi 1994 Lehtinen siirtyi Myllykosken Palloon. Ainoalla MyPa-kaudellaan hän voitti SM-hopeaa. Vuodeksi 1995 Lehtinen palasi kotikaupunkiinsa ja FC Inter Turkuun. Hän pelasi FC Interissä kuuden kauden ajan vuoteen 2000 asti Veikkausliigassa ja Ykkösessä. Lehtinen lopetti uransa kauteen 2001 pelattuaan viimeisen kautensa Ykkösen Salon Palloilijoissa. Hän pelasi kahdeksan kauden aikana yhteensä 174 pääsarjaottelua, joissa teki yksitoista maalia.


title: Janne Lehtinen (jalkapalloilija)

text: Lehtinen pelasi kolme ottelua alle 15-vuotiaiden maajoukkueessa 1988.


title: Janne Lehtinen

text: Janne Lehtinen -nimisiä henkilöitä ovat ainakin:


title: Kunoniakasvit

text: Kunoniakasvit (Cunoniaceae) on enimmäkseen eteläisellä pallonpuoliskolla kasvava kasviheimo koppisiemenisten Oxalidales-lahkossa (mm. käenkaalikasvit). Tunnetuimmat suvut ovat lemmonpaulat ("Anodopetalum"), kunoniat ("Cunonia"), eukryfiat ("Eucryphia") ja tineot ("Weinmannia").


title: Kunoniakasvit

text: Kunoniakasvit ovat puuvartiskasveja, joiden kasvu on jatkuvaa, ja joihin usein kerääntyy alumiinia. Lehtiasento on vastakkainen, ja lehdet ovat tavallisesti pääteparisia, joskus sormilehdykkäisiä. Lehdyköiden laidat ovat rauhashampaisia ja sivusuonet usein kulkevat hampaisiin saakka. Joskus lehdykät ovat korvakkeellisia. Lehdessä on yksi tavallisesti pyöreä korvake; suvussa "Lamanonia" korvakkeita on kaksi. Kukat ovat melko pieniä, 4-10-lukuisia ja verhiö ja teriö ovat tavallisesti suunnilleen samankokoisia. Hetiön morfologia vaihtelee, mutta palhot ovat usein terälehtiä pidempiä. Sikiäin on tavallisesti yhdislehtinen, tavallisesti kehänpäällinen, ja sisältää turvonneita istukoita. Vartaloita on usein monta, ja luotit ovat pieniä, pallomaisia tai johteisia. Hedelmä on liiteluomainen kota tai tuppilo, joskus luumarja.


title: Kunoniakasvit

text: Kunoniakasvit kasvavat enimmäkseen eteläisen pallonpuoliskon trooppisissa osissa. Afrikassa niitä on vähän.


title: Kunoniakasvit

text: Kunoniakasvit kuuluvat Oxalidales-lahkon evoluutiopuussa haaraan, johon sisältyvien heimojen polveutumisjärjestys voidaan ilmaista kaavalla Cunoniaceae [Elaeocarpaceae (Brunelliaceae + Cephalotaceae)].


title: Kunoniakasvit

text: Heimossa on 27 sukua ja 280 lajia. Runsaslajisimmat suvut ovat tineot ("Weinmannia", 160 lajia) ja "Pancheria" (26 lajia).


title: Kunoniakasvit

text: Ruotsin liitukautisista kerrostumista noin 83 miljoonan vuoden takaa tunnetaan kukkafossiileja, jotka ilmeisesti kuuluvat kunoniakasveihin (laji on "Platydiscus peltatus"). Fossiilien heteet ovat kahtena kiehkurana eivätkä palhot ole terälehtiä pidempiä. Terät ovat soikeita, koveria, kapeatyvisiä ja ulkopinnaltaan karvaisia. Istukat näyttävät hyvin turvonneilta laitaistukoilta; muodoltaan ne ovat nuolenkärjen näköisiä. Burmalaisessa meripihkassa, joka on ajoitettu 110-97 miljoonaa vuotta vanhaksi, esiintyy kukkia, jotka muistuttavat "Ceratopetalum"-suvun kukkia. Kyseisissä "Tropidogyne"-suvun kukissa on viisi siirottavaa verholehteä, kymmenen hedettä, kehänalainen sikiäin ja kolme erillistä vartaloa.


title: Seppo Sarlund

text: Seppo Aaro Sarlund (s. 13. maaliskuuta 1942 Kuopio) on Suomen Keskustan pitkäaikainen puolueaktiivi. Hän on ollut päätoimittaja, poliittinen lobbari ja Utsjoen kunnanjohtaja.


title: Seppo Sarlund

text: Sarlund on toiminut "Kymen Sanomien" vastaavana päätoimittajana 1970–1972 ja keskustan pää-äänenkannattajan "Suomenmaan" vastaavana päätoimittajana 1977–1985. Keskustassa hän on ollut mm. keskustan eduskuntaryhmän sihteeri ja puolueen tiedotuspäällikkö. Finnairissa Sarlund työskenteli PR- ja tiedotusjohtajana.


title: Seppo Sarlund

text: Sarlund oli Suomen Kalamiesten Keskusliiton puheenjohtaja vuosina 1987–2001. Vuonna 2002 hänestä tuli liiton kunniapuheenjohtaja. Hän sai vuonna 2004 lehdistöneuvoksen arvonimen.


title: Joel Queirós

text: Joel Ricardo Ribeiro Queirós (s. 21. toukokuuta 1982 Porto) on portugalilainen futsalpelaaja, joka edustaa venäläistä Novaja Generatsijaa ja Portugalin futsalmaajoukkuetta. Pelipaikaltaan Queirós on ala tai pivot. Hän on 192 senttimetriä pitkä ja painaa 82 kilogrammaa.


title: Joel Queirós

text: Queirós on saavuttanut Portugalin futsalmaajoukkueen kanssa EM-hopeaa vuonna 2010 Unkarista. Hän oli myös noiden kilpailuiden paras maalintekijä yhdessä Biro Jaden, Saad Assisin ja Javi Rodríguezin kanssa viidellä osumallaan. Queirós on pelannut maajoukkueessa vuodesta 2003 asti.


title: Joel Queirós

text: Seuratasolla Queirós on edustanut Novaja Generatsijaa vuodesta 2014 asti. Sitä ennen hän pelasi kotimaansa SL Benfica Futsalissa, jossa hän voitti kerran UEFA Futsal Cupin ja niin ikään kerran maan liigan. Aiemmin Queirós on pelannut muun muassa espanjalaisessa ElPozo Murciassa.


title: Kallela (Lemu)

text: Kallela on nykyään Maskun kuntaan kuuluva kylä Lemussa Varsinais-Suomessa. Kylä sijaitsee vajaat pari kilometriä Lemun kirkolta Askaisiin päin Lemusta Askaisiin johtavan Yhdystien 1900 varressa.


title: Kallela (Lemu)

text: Kallelan naapurikyliä ovat Miiainen ja Heikkinen lännessä, Kaitainen pohjoisessa, Vastila etelässä sekä Toijola, Pappila, Mattila, Seppälä, Torttila ja Järäinen lounaassa. Viimeksi mainitut kylät ovat osa Lemun kirkonkylän taajamaa, jonka taajaan rakennettu alue ulottuu myös Kallelan kylään.


title: Kallela (Lemu)

text: Historialtaan Kallela on yksinäistalo. Kallelan yksinäistalon talouskeskus sijaitsee edelleen paikalla, jossa se oli jo isonjaon aikaan vuonna 1786.


title: Kallela (Lemu)

text: Kallelan talosta on lähtöisin Gallén-suku. Sukuun kuuluneen kuvataiteilija Akseli Gallen-Kallelan (1865 - 1931, vuoteen 1907 "Gallén") isä Peter Wilhelm Gallén (1817 - 1879) oli Kallelan talon nuorin poika. Gallén-sukuun Kallelassa liittyy äitilinjan kautta myös Askaisten Kainun kylästä kotoisin kotoisin oleva Cajander-suku, jonka jäsenistä osa suomentanut nimensä Kalelaksi.


title: Raimo Mäkelä

text: Raimo Mäkelä (s. 1940) on suomalainen pappi ja luonnehäiriöasiantuntija, joka on ollut Suomen Raamattuopiston toiminnanjohtaja. Mäkelä haluaa tukea narsistien uhreja, ja hänen käsittääkseen narsismista voi parantua vain teoriassa. Hän toimi vuosina 1964–1968 nuorisopastorina Vanhankirkon seurakunnassa Helsingissä, vuosina 1968–1980 OPKO:n (Suomen ev.lut. Opiskelija- ja Koululaislähetys) pääsihteerinä ja vuosina 1980–2005 Suomen Raamattuopiston säätiön toiminnanjohtajana. Vuonna 2011 Mäkelä väitteli teologian tohtoriksi lain ja evankeliumin suhteesta.


title: Joey Badass

text: Jo-Vaughn Virginie Scott (tunnetaan paremmin nimellä Joey Badass, tyyliteltynä Joey Bada$$; s. 20. tammikuuta 1995 East Flatbush, Brooklyn, New York) on yhdysvaltalainen hip hop -artisti. Hän on ollut mukana perustamassa Pro Era -kokoonpanoa, jonka kanssa hän on julkaissut kaksi mixtapea. Joey Badassin perhe on kotoisin Saint Lucialta.


title: Joey Badass

text: Joey aloitti musiikkiuransa vuonna 2010. Heinäkuussa 2012 hän julkaisi ensimmäisen mixtapensa, "1999:n", jonka ansiosta hän sai valtavasti suosiota. Toisen mixtapensa, "Summer Knightsin", Joey julkaisi tammikuussa 2013. Saman vuoden lopussa hänet nimettiin BET Hip Hop Awards -gaalassa vuoden tulokasartistiksi. Hänen ensimmäinen studioalbuminsa, "B4.DA.$$" (äännetään "before da money", ) julkaistiin vuoden 2015 tammikuussa. Huhtikuussa 2017 hän julkaisi toisen studio albuminsa, "All Amerikkkan Bada$$."


title: Joey Badass

text: Hänen ensimmäinen näytelty roolinsa oli Mr. Robotin 2. tuotantokaudella.


title: Henrik Lemström

text: Henrik Lemström (16. syyskuuta 1738 Siuntio – 11. heinäkuuta 1771 Tukholma) oli suomalainen varanotaari ja luonnontutkija.


title: Henrik Lemström

text: Lemströmin vanhemmat olivat Siuntion kappalainen Henrik Lemström (1706–1765) ja Anna Kristina Tallqvist. Hän pääsi ylioppilaaksi Turussa 1754 ja valmistui Turun akatemiasta filosofian maisteriksi 1760.


title: Henrik Lemström

text: Lemström joka itse tutki muun muassa gravitaatiota ja magnetismia oli mukana puuhaamassa suomalaista tiedeseuraa 1765–1767. Hän kävi 1767–1768 ulkomailla ainakin Pietarissa ja Tallinnassa. Lemströmistä tuli Ruotsin tiedeakatemian oppijäsen 1771. Hän toimi kauppakollegion varanotaarina vuodesta 1768 ja viskaalikollegion kopistina vuodesta 1771. Lemström julkaisi myös useita kirjoituksia politiikan ja talouden aloilta.


title: Portugalin futsalmaajoukkue

text: Portugalin futsalmaajoukkue edustaa Portugalia futsalin kansainvälisissä otteluissa. Joukkuetta hallinnoi Portugalin jalkapalloliitto ja se kuuluu sekä FIFA:an että UEFA:an.


title: Portugalin futsalmaajoukkue

text: Portugalin futsalmaajoukkue on osallistunut neljästi MM-kilpailuihin, ensimmäisen kerran vuonna 2000. Tuolloin joukkue saavutti myös historiansa parhaimman MM-sijan, ollen kolmas. EM-kilpailuihin Portugali on osallistunut seitsemän kertaa, ensimmäisen kerran vuonna 1999. Paras sija on vuoden 2010 toinen sija.


title: Portugalin futsalmaajoukkue

text: Maajoukkueen päävalmentajana toimii Jorge Braz ja kapteenina Arnaldo Pereira.


title: Portugalin futsalmaajoukkue

text:
Portugalin maajoukkueen pelaajat vuoden 2012 MM-turnauksessa Thaimaassa.
Muita viime aikoina maajoukkueissa esiintyneitä pelaajia:


title: Kallela

text: Kallela voi tarkoittaa seuraavia:


title: Jon Henrik Fjällgren

text: Jon Henrik Mario Fjällgren (alk. Montoya, s. 26. huhtikuuta 1987 Cali, Kolumbia) on ruotsinsaamelainen laulaja ja joikaaja.


title: Jon Henrik Fjällgren

text: Fjällgren syntyi Kolumbiassa ja asui elämänsä ensimmäiset kuukaudet intiaanikylässä, ennen kuin hän joutui lastenkotiin. Puolen vuoden ikäisenä hänet adoptoitiin saamelaiseen poronkasvattajaperheeseen Härjedalenin Mittådalenissa. Päiväkoti-ikäisenä hän aloitti pianonsoiton ja laulamisen, sekä myöhemmin joikaamisen. 16-vuotiaana hän nauhoitti myös levyn "Onne vielle".


title: Jon Henrik Fjällgren

text: Vuonna 2014 Fjällgren voitti Talang Sverige -kilpailun ja julkaisi debyyttialbuminsa "Goekseghin". Vuonna 2015 hän sijoittui toiseksi Melodifestivalenissa kappaleella ”Jag är fri (Manne leam frijje)”. Vuoden 2017 Melodifestivalenissa hän sijoittui kolmanneksi kappaleella "En värld full av strider (Eatneme gusnie jeenh dåaroeh)".


title: Kalervo Kijanen

text: Kalervo Kijanen (2. lokakuuta 1906 Helsinki – 28. elokuuta 1977) oli suomalainen kommodori ja sotakirjailija.


title: Kalervo Kijanen

text: Kijasen vanhemmat olivat lehtori Pekka Kijanen ja Matilda Maria Fredriksson. Kijanen pääsi ylioppilaaksi 1925 ja kävi kadettikoulun 1925–1926. Hän opiskeli 1926–1929 Italian Meriakatemiassa (Regia Accademia Navale), kävi torpedoupseerikurssin Merisotakoulussa 1935 ja opiskeli Sotakorkeakoulussa 1935–1937. Hän opiskeli vielä Saksassa 1939.


title: Kalervo Kijanen

text: Sotavuosina Kijanen toimi Vesihiisi-sukellusveneen komentajana 1940–1942, Laivasto-osasto K:n komentajana Laatokalla syksyllä 1942 sekä työskenteli Merivoimien esikunnassa 1943–1944. Sotien jälkeen hän oli muun muassa laivaston esikuntapäällikkönä 1947–1951, merenkulkuosaston päällikkönä 1951–1952, pääesikunnan meripuolustusosaston päällikkönä 1952–1960, Merisotakoulun johtajana 1960–1963, Laivastolippueen komentajana 1963–1965 sekä Pansiossa sijaitsevan Turun Laivastoaseman päällikkönä. Hänet ylennettiin kommodoriksi 1956.


title: Kalervo Kijanen

text: Kijanen kirjoitti Suomen laivaston historiaa käsitelleitä teoksia sekä lehtiartikkeleita muun muassa Kansa Taisteli-lehteen.


title: Olga Törös

text: Olga Törös (4. elokuuta 1914 Debrecen, Unkarin kuningaskunta, Itävalta-Unkari – 16. helmikuuta 2015) oli unkarilainen telinevoimistelija ja olympiamitalisti.


title: Olga Törös

text: Törös kuului Unkarin olympiapronssia joukkuekilpailussa voittaneeseen joukkueeseen Berliinissä 1936.


title: Olga Törös

text: Törös kuoli 16. helmikuuta 2015, sadan vuoden iässä. Hän oli kuollessaan Unkarin vanhin olympiavoimistelija ja yksi harvoista elossa olleista ennen toista maailmansotaa kilpailleista olympiamitalisteista.


title: Levisiat

text: Levisiat ("Lewisia") on hetekaalikasveihin kuuluva, aikaisemmin portulakkakasveihin kuulunut kasvisuku. Levisioita on noin 20 lajia, joita kasvaa läntisessä Pohjois-Amerikassa Kaliforniasta Alaskaan. Ne kasvavat luonnossa muun muassa kivikkoisilla niityillä sekä kallioilla ja niiden halkeamissa. Levisiat ovat ikivihreitä tai kukinnan jälkeen lakastuvia matalia perennoja, joiden muodoltaan vaihtelevat mehevät lehdet muodostavat ruusukkeen. Kukat ovat monenkirjavia, vaaleanpunaisia, magentanpunaisia, violetteja, oransseja, keltaisia tai valkoisia. Useita levisialajeja viljellään monivuotisina koristekasveina, ne sopivat hyvin kivikkopuutarhaan. 'Elise'-lajikeryhmän lajikkeita käytetään myös yksivuotisena kesäkukkana.


title: Stanisław Makowiecki

text: Stanisław Makowiecki (7. marraskuuta 1942 Siennów – 4. helmikuuta 2015) oli puolalainen painija.


title: Stanisław Makowiecki

text: Makowiecki voitti MM-pronssia vapaapainin yli 100 kg:n painoluokassa Sofiasta 1971. Vuoden 1973 EM-kilpailuissa hän sijoittui samassa sarjassa neljänneksi. Hän kilpaili myös Münchenin kesäolympialaisissa 1972.


title: Stanisław Makowiecki

text: Makowiecki kuoli 4. helmikuuta 2015, 72-vuotiaana.


title: Kolmilehdet

text: Kolmilehdet ("Trillium") on karhunruohokasveihin kuuluva kasvisuku. Kolmilehtiin kuuluu noin 30 lajia monivuotisia ruohokasveja, joista suurin osa kasvaa metsäkasveina Pohjois-Amerikassa. Muutamia lajeja esiintyy lisäksi Länsi-Himalajalla ja Koillis-Aasiassa. Kolmilehdille tunnusomaista on kolmen lehden kiehkura pystyssä varressa ja sen päässä yksittäinen kolmilukuinen kukka, jonka sisemmät kehälehdet ovat värikkäät. Lukuisia kolmilehtiä viljellään perennana. Ne sopivat erityisesti metsäpuutarhaan.


title: Jerome Kersey

text: Jerome Kersey (26. kesäkuuta 1962 Clarksville, Virginia – 18. helmikuuta 2015 Tualatin, Oregon) oli yhdysvaltalainen koripalloilija.


title: Jerome Kersey

text: Kersey pelasi NBA:ssa 17 kautta vuosina 1984–2001, pisimpään Portland Trail Blazersissä, joka varasi hänet NBA:han 46. vuorolla. Hän edusti myös viittä muuta NBA-seuraa, joista San Antonio Spursin riveissä irtosi sarjan mestaruus vuonna 1999. Kersey osallistui un neljästi 1980-luvulla.


title: Jerome Kersey

text: Kersey kuoli keuhkoveritulppaan 18. helmikuuta 2015 Oregonin Tualatinissa 52 vuoden iässä. Kersey oli ollut muutamaa päivää ennen kuolemaansa jalkaleikkauksessa. Hyytymän epäiltiin lähteneen liikkeelle leikkauksessa ja kulkeutuneen vasempaan keuhkoon, mikä aiheutti Kerseyn kuoleman oregonilaisessa sairaalassa, johon hänet oli kuljetettu kotoaan.


title: Kärsäkallat

text: Kärsäkallat ("Arisaema") on vehkakasveihin kuuluva kasvisuku. Kärsäkalloja on noin 150 lajia. Ne ovat monivuotisia, juurakollisia tai juurimukulallisia ruohokasveja, joista monet kasvavat luonnonvaraisena kosteissa metsissä. Lukuisia kärsäkalloja viljellään puutarhakasvina, perennana. Viljellyt lajit ovat kotoisin Himalajalta, Kiinasta, Japanista ja Pohjois-Amerikasta. Kukinto on muodoltaan vehkakasville tyypillinen. Sitä koristaa usein kirjavan värinen suojuslehti. Kukkapuikelosta kehittyy myöhemmin punaisia ja oransseja marjoja.


title: Adam Wilhelm Moltke

text: Adam Wilhelm Moltke (25. elokuuta 1785 Einsidelsborg, Fyn – 15. helmikuuta 1864 Kööpenhamina) oli tanskalainen kreivi ja valtiomies, joka toimi ensimmäisenä varsinaisena Tanskan pääministerinä vuosina 1848–1852.


title: Adam Wilhelm Moltke

text: Adam Wilhelm Moltken isä oli Joachim Godske Moltke ja isoisä Adam Gottlob Moltke, jotka olivat molemmat merkittäviä poliittisia vaikuttajia Tanskassa. Moltke aloitti valtiollisen uransa vuonna 1809 toimimalla Tanskan rauhanvaltuuskunnan sihteerinä Jönköpingin rauhanneuvotteluissa. Samana vuonna hänestä tuli korkeimman oikeuden asessori. Hän siirtyi 1812 virkailijaksi Tanskan keskushallintoon ("Rentekammer") ja 1816 sen valtiovarainosastolle. Vuonna 1831 hänet nimitettiin Tanskan valtiovarainministeriksi. Moltkesta tuli 1845 "Rentekammerin" puheenjohtaja. Kun kuningas Fredrik VII maaliskuussa 1848 suostui luopumaan itsevaltiudesta, Moltke sai tehtäväkseen koota ensimmäisen parlamentaarisen hallituksen, jonka oli määrä omaksua uusi vapaamielisempi politiikka. Moltken henkilö edusti uudessa tilanteessa poliittista jatkuvuutta, sillä hän oli palvellut korkeassa asemassa jo kahta edellistä kuningasta. Moltken hallituksen esittelemä uusi perustuslaki astui voimaan 5. kesäkuuta 1849. Moltke toimi pääministeriyden ohella valtiovarainministerinä maaliskuusta marraskuuhun 1848 ja sen jälkeen ulkoministerinä elokuuhun 1850 saakka. Hän jätti pääministerin tehtävät tammikuun lopussa 1852. Hän toimi lisäksi 1850–1860 parlamentin ylähuoneen eli maapäivien ("landsting") ja 1854–1864 Tanskan valtaneuvoston jäsenenä.


title: Adam Wilhelm Moltke

text: Adam Wilhelm Moltken poika Frederik Moltke toimi 1875 lyhyen aikaa Tanskan ulkoministerinä.


title: Luettelo YK:n pakkausnumeroista 2801–2900

text: Alla on esitetty YK:n asettamat kemikaalien sekä teollisten valmisteiden pakkaus- ja kuljetusmerkinnät aineille, joiden YK-numerot ovat 2801–2900.


title: Adam Gottlob Moltke

text: Adam Gottlob Moltke (10. marraskuuta 1710 Walkdendorf, Mecklenburg – 25. syyskuuta 1792 Bregentved, Tanska) oli tanskalainen maakreivi ja hovimies, jolla oli suuri vaikutusvalta Tanskan hovissa kuningas Fredrik V:n hallituskaudella 1746–1766.


title: Adam Gottlob Moltke

text: Adam Gottlob Moltke kuului Moltken vanhaan mahtisukuun. Hänet tuotiin lapsena Mecklenburgista Tanskaan ja hän toimi paašipoikana Tanskan hovissa vuodesta 1722. Hänestä tuli kruununprinssi Fredrikin kamariherra vuonna 1730 ja hovimarsalkka 1743. Kun Fredrik kohosi vuonna 1746 Tanskan valtaistuimelle nimellä Fredrik V, hän korotti Moltken ylihovimarsalkaksi ja nimitti hänet seuraavana vuonna valtaneuvokseksi sekä lahjoitti hänelle Bregentvedin tilan. Moltke sai myös maakreivin arvon 1750. Hän toimi vuodesta 1754 muiden tehtäviensä ohella kuninkaallisen taideakatemian ensimmäisenä puheenjohtajana ja kokosi merkittävän yksityisen taidekokoelman.


title: Adam Gottlob Moltke

text: Moltke oli Fredrik V:n vaikutusvaltaisin neuvonantaja ja myös kuninkaan luotettu ystävä. Hänellä oli suuri vaikutusvalta valtion asioissa ja hän vastusti voimakkaasti talonpoikien vapauttamista kartanolaitoksen alaisuudesta. Moltke yritti myös huonolla menestyksellä hillitä kuninkaan yksityiselämää. Fredrik V kuoli vuonna 1766 kirjaimellisesti hänen käsivarsilleen. Uusi kuningas Kristian VII syrjäytti Moltken, mutta kutsui hänet seuraavana vuonna järjestelemään maatalousuudistusta. Johann Struenseen saatua tosiasiallisen vallan hovissa vuonna 1770 Moltke joutui täysin syrjään ja vetäytyi asumaan tiluksilleen.


title: Adam Gottlob Moltke

text: Moltke rakennutti Amalienborgin linnaan niin sanotun Kristian VII:n palatsin.


title: Pesäpallon suomensarja 1963

text: Pesäpallon suomensarja pelattiin yhdeksännentoista kerran kaudella 1963. Sarja pelattiin neljässä lohkossa ja koska mestaruussarjan joukkuemäärän vähentämisen takia vain kaksi joukkuetta nousi, joutuivat lohkovoittajat pelaamaan vielä karsintasarjan pääsystä mestaruussarjaan kaudeksi 1964.


title: Pesäpallon suomensarja 1963

text: Itälohkon voiton vei puhtaalla pelillä Outokummun Partio.


title: Pesäpallon suomensarja 1963

text: Etelälohkosta karsintoihin selvisi Kuusankosken Puhti ainoana rasitteenaan 10–3 vierastappio Pallo-Tovereille.


title: Pesäpallon suomensarja 1963

text: Länsilohkossa Ulvilan Pesä-Veikot lunastivat jatkopaikkansa voitettuaan uusintaottelussa Nurmon Jymyn 4–0.


title: Pesäpallon suomensarja 1963

text: Pohjoislohkossa Oulun Lippo ei menettänyt pistettäkään.


title: Pesäpallon suomensarja 1963

text: Pelattiin Juankoskella 28. - 29.syyskuuta.


title: Pesäpallon suomensarja 1963

text: Outokummun Partio ja Ulvilan Pesä-Veikot nousivat mestaruussarjaan.


title: Joogin omaelämäkerta

text: Joogin omaelämäkerta ("Autobiography of a Yogi") on Paramahansa Yoganandan (1893–1952) omaelämäkerta, joka julkaistiin vuonna 1946.


title: Joogin omaelämäkerta

text: Yogananda syntyi Mukunda Lal Ghoshinin kylässä Gorakhpurissa, Intiassa Bengali perheeseen. "Joogin omaelämäkerta" esittelee Paramahansa Yoganandan elämänvaiheet ja kohtaamiset sekä idän että lännen hengellisten johtohahmojen kanssa. Kirja alkaa Yoganandan lapsuuden perhe-elämällä, ja jatkuu gurunsa läytymiseen ja munkkina elämiseen. Tämän jälkeen kuvaillaan Kriya joogan opetukset. 1920 Yogananda hyväksyy kutsun Bostonissa Massachusettsissa Yhdysvalloissa pidettävään uskonnolliseen konferenssiin, jossa hän pitää luennon. Sen jälkeen hän matkustaa Yhdysvaltojen halki luennoiden, ja hän perustaen oppinsa mukaisen järjestön Kaliforniaan Los Angelesiin. 1935 Yogananda palaa Intiaan vuodeksi. Tämän jälkeen hän jatkaa oppejensa opettamista Yhdysvalloissa ja lisäksi kirjoittaa omaelämäkertansa.


title: Joogin omaelämäkerta

text: Kirjassa kuvataan miten Jumalaa voi ymmärtää, ja se tekee selkoa idän spiritualisista ajatuksista, jotka joogin mukaan olivat olleet ennen vuotta 1946 vain harvojen saatavilla. Kirjoittajan mukaan 1800-luvulla elänyt spiritualistinen guru Lahiri Mahasaya ennusti kirjan kirjoituksen jo kauan ennen kuin hän aloitti sen kirjoittamisen.


title: Joogin omaelämäkerta

text: Kirjaa on julkaistu yli 65 vuoden ajan, ja Self-Realization Fellowship on käännättänyt sen ainakin 34 kielelle. Kirja on hyvin arvostettu spiritualistinen klassikko. HarperCollins Publishers -kustannustoimistossa työskennellessään Philip Zaleski nimitti kirjan yhdeksi "1900-luvun sadasta tärkeimmästä spiritualistisesta kirjasta." Tom Butler-Bowdon esittelee sen kirjassaan "50 Spiritual Classics: Timeless Wisdom from 50 Great Books of Inner Discovery, Enlightenment and Purpose".


title: Joogin omaelämäkerta

text: "Joogin omaelämäkerta" johdattaa lukijan läpi Paramahansa Yoganandan spiritualistisen seikkailun. Kirja alkaa Yoganandan lapsuuden kuvailulla ja gurunsa Yukteswar Girin löytymisellä, ja jatkuu esimmäisen koulun perustamiseen, Yogoda Satsanga Brahmacharya Vidyalaya. Sitä seuraa Yoganandan vierailu Yhdysvaltoihin, missä hän luennoi tuhansille, established Self-Realization Fellowship ja tapaa suuren kasvitieteilijän Luther Burbankin, jolle kirja on omistettu. Seuravaaksi kirjassa kuvataan Yoganandan paluumatkan Intiaan vuonna 1935. Matkalla hän tapasi johtavia spiritualistisia hahmoja, kuten Therese Neumannin Bavariassa, Hindupyhimyksen Ananda Moyi Man, Mahatma Gandhin, Rabindranath Tagoren, Nobelistifyysikon C. V. Ramanin, ja Giri Balan, "naisjoogin, joka ei syö." Lopuksi Yogananda palaa länteen, jossa hän jatkaa oppejensa opetusta ja kirjoittaa omaelämäkertansa.


title: Joogin omaelämäkerta

text: Oxfordin yliopiston antropologian tutkija Walter Evans-Wentz kirjoitti kirjan esipuheen. Häntä pidetään Tiibetin buddhalaisuuden tutkimuksen uranuurtajana. Hänen teoksiaan ovat "The Tibetan Book of the Dead" ja "Tibet's Great Yogi Milarepa." Esipuheessa hän kirjoittaa: "Hänen epätavallinen omaelämäkerta on ehdottomasti yksi valaisemmista Hindu mielen, sydämen ja Intian spiritualistisen rikkauden teoksista, joka on koskaan julkaistu Lännessä."


title: Joogin omaelämäkerta

text: Yoganandan guru Yukteswar Giri kertoi Yoganandalle gurunsa Lahiri Mahasayan ennustuksesta. Yukteswarin mukaan Lahiri Mahasaya sanoi: "Noin viisikymmentä vuotta kuolemani jälkeen elämästäni kirjoitetaan, koska Lännessä nousee syvä mielenkiinto joogaa kohtaan. Joogiviesti ympäröi maailman ja auttaa ihmisten veljeskuntaa Yhden Isän suorassa havainnoinnissa." Vuonna 1945, viisikymmentä vuotta Lahiri Mahasayan kuoleman jälkeen, Joodin omaelämäkerta oli valmis julkaistavaksi.


title: Joogin omaelämäkerta

text: Henry Warner Bowden kirjoitti, että joogin omaelämäkerta esitteli meditaation ja joogan ensimmäistä kertaa monille länsimaalaisille.


title: Joogin omaelämäkerta

text: "Joogin omaelämäkerta" on inspiroinut monia ihmisiä, kuten Applen perustajaa Steve Jobsia. Jobsin omaelämäkerran kirjoittaja Walter Isaacson kirjoitti, että Jobs "luki [sen] teininä, sitten toistamiseen Intiassa ja sen jälkeen joka vuosi." Vuonna 1946 julkaistu englanninkielinen alkuteos vapaasti luettavissa:


title: Miesten yleisluistelun maailmanmestaruuskilpailut 1947

text: Vuoden 1947 pikaluistelun MM-kilpailut pidettiin 15.-16. helmikuuta. Miesten kisapaikkana oli Oslon Bislett. Kyseessä oli ensimmäiset maailmansodan jälkeiset MM-kisat sitten vuoden 1939 Helsingin kisojen, jossa talvisodassa sittemmin kaatunut Birger Wasenius otti maaimanmestaruuden.


title: Alva

text: Alva on Pohjoismaissa naisen, mutta varsinkin englanninkielisissä maissa molemmille sukupuolille sopiva etunimi.


title: Alva

text: Pohjoismaisena naisen nimenä Alva on Alf-nimen naispuolinen vastine, mutta on Suomessa saatettu käsittää myös lyhentymäksi nimestä Alviina taikka Alvar-nimen naispuoliseksi vastineeksi. Etupäässä englanninkielisissä maissa esiintyvänä miehen etunimenä Alva sen sijaan on peräisin hepreasta ja esiintyy myös muodossa "Alvah". Nimi merkitsee "hänen korkeuttaan" ja mainitaan Raamatussa erään Eesaun jälkeläisen nimenä, joka oli samannimisen edomilaisen heimon päällikkö.


title: Alva

text: Suomessa on vuoden 2014 loppuun mennessä ollut Väestörekisterikeskuksen tietojen mukaan noin 720 Alva-nimistä naista ja alle 30 miestä. Suurin osa heistä on syntynyt vuoden 2000 jälkeen. Nimeä ei ole suomenkielisessä kalenterissa, mutta suomenruotsalaisen kalenterin mukaan Alvan nimipäivä on 21. helmikuuta.


title: Eero Rewell

text: Eero Ivar Rewell () oli suomalainen juristi, joka toimi pitkään Vaasan hovioikeudessa, viimeisinä työvuosinaan sen presidenttinä.


title: Eero Rewell

text: Rewellin vanhemmat olivat hovioikeudenneuvos Oskar Julius Rewell ja Sonja Aurora Blåfield. Arkkitehti Viljo Revell (1910–1964) oli hänen veljensä. Rewell tuli ylioppilaaksi Vaasan lyseosta 1926 ja ryhtyi opiskelemaan lakitiedettä isänsä tavoin. Alemman oikeustutkinnon hän suoritti 1933 ja pääsi auskultantiksi Vaasan hovioikeuteen. Varatuomarin arvo Rewellille myönnettiin 1935. Seuraavana vuonna hänestä tuli hovioikeuden ylimääräinen virkamies ja 1939 kanslisti. Rewell osallistui molempiin sotiin, hänen puolisonsa menehtyi lottana ilmapommituksessa Suomussalmella 1942. Rewell toimi 1943–1948 sotaylioikeuden ylituomarina. Vaasan hovioikeuden kirjuri hänestä tuli 1944, notaari 1945, asessori 1951, hovioikeudenneuvos 1957 ja presidentti 1972 eläkkeelle jäämiseensä 1975 saakka. Hän toimi myös lyhyen aikaa vuonna 1949 Itä-Suomen hovioikeuden viskaalina ja 1949–1950 korkeimman oikeuden esittelijänä. Vesiylioikeuden jäsen Rewell oli 1969–1970. Hän työskenteli myös Teräs Oy:n ja Halli Oy:n hallituksissa ja alansa järjestöissä. Rewell harrasti suomalaisen taiteen keräilyä ja purjehdusta.


title: Eero Rewell

text: Rewellin puoliso vuodesta 1939 oli Gunvor Lydia Annie Sofia Enroth (1919–1942).


title: Jäästadion (Davos)

text: Davosin jäästadion on sveitsiläisen Davosin kaupungin keskusta-alueella sijaitseva urheilualue. Se on ollut kuuluisa hyvästä luonnonjäästään 1800-luvun lopulta lähtien. Jäästadionin kilpailumuotoja ovat olleet pikaluistelu, jääkiekko, taitoluistelu ja jääpallo. Nykyään alueen merkittävin urheilulaitos on pääasiassa jääkiekon käytössä oleva Vaillant Arena. Luonnonjääkenttä on edelleen olemassa, mutta lähinnä vapaa-ajanluistelijoiden käytössä. Käyttöaika luonnonjäälle on joulukuun puolivälistä helmikuun loppuun.


title: Jäästadion (Davos)

text:
Davosin jäästadion oli tunnettu huipputuloksia mahdollistavana pikaluisteluareenana aina 1970-luvulle. Sen jälkeen pikaluistelun käyttöön rakennetut tekojäät ja hallit ovat olleet pikaluistelun suurtapahtumien kisapaikkoina. Davosin jäästadionilla on olleet enää Sveitsin omien pikaluistelijoiden tapahtumat. Suomalaisittain tunnetuimpia pikaluistelijoita, joiden ura liittyy Davosin jäästadioniin on 1920-luvun maailmanhuippu Clas Thunberg, joka kilpaili useita kertoja jäästadionilla ja saavutti mestaruuksia ja teki ennätyksiä tällä areenalla.Naisten yleisluistelun maailmanmestaruuskilpailut on järjestetty kerran Davosin jäästadionilla eli vuonna 1937, jolloin mestari oli Norjan Laila Schou Nilsen.Alueella on ollut luonnonjääkaukalo, joka sai tekojään 1960. Vuonna 1970 tekojääkenttä katettiin auringon paisteen ehkäisemiseksi. Vuonna 1979 alueelle rakennettiin jääkiekkoa ja taitoluistelua varten halli, nykyään nimellä Vaillant Arena, jonka yleisömäärä on yli 7 000. Areena urheilullinen pääkäyttäjä on Sveitsin pääsarjassa pelaava HC Davos. Tunnetuin Vaillant Areenan suomalaispelaaja on ollut Petteri Nummelin, joka pelasi vuodet 1997–2000 Davosissa.
Kansainvälisesti Davosin jääkiekko on tunnettu joulun–uudenvuoden ajan turnauksesta Spengler Cup, joka aloitettiin vuonna 1923. Nykyään Spengler Cupista on muodostunut Sveitsin toiseksi suurin urheilutapahtuma (tenniksen ATP-turnauksen jälkeen) vuosittaisella 8,5 miljoonan Sveitsin frangin budjetillaan. Turnaus televisioidaan suorana viiteen maahan ja paikalla on turnauksen aikana noin 80 000 katsojan lisäksi myös 200 median edustajaa.


title: Jäästadion (Davos)

text:
Jääkiekon EM-kisat on järjestetty jäästadionilla vuonna 1926 ja MM-kisat 1935.,
Nykyään jääkiekon varjoon jäänyt jääpallo oli 1900-luvun alussa näkyvä laji myös Davosissa. Niinpä vuonna 1913 pelattiin Euroopan mestaruuskilpailut Davosin jäästadionilla. Mestariksi tuli Englanti. Sen jälkeen laji hiipui Keski-Euroopassa jääkiekon saatua valtalajin aseman.


title: Jäästadion (Davos)

text: Vuonna 2014 päätettiin järjestää ensimmäisten kisojen 100-vuotisjuhlat eli toiset EM-kisat. Tällä kertaa mestaruuden otti Hollanti.


title: Mika Walldén

text: Mika Walldén (s. 18. tammikuuta 1972 Lohjan mlk) on entinen suomalainen jalkapalloilija. Hän oli pelipaikaltaan keskuspuolustaja tai puolustava keskikenttäpelaaja.


title: Mika Walldén

text: Walldén on Lohjan Pallon kasvatti. Hän debytoi seuran edustusjoukkueessa jo 15-vuotiaana ja pelasi III divisioonaa kausina 1987–1988. Kaudeksi 1989 Walldén siirtyi Helsingin Jalkapalloklubiin. Viiden vuoden aikana hänen peliaikansa jäi vähäiseksi ja Walldén pelasikin lainalla Turun Tovereissa, FC Oulussa ja Vantaan Pallossa. Vuonna 1994 hän liittyi Turun Palloseuran riveihin. Walldén oli joukkueensa avainpelaajia kuuden kauden ajan ja oli tärkeässä roolissa TPS:n voittaessa Suomen Cupin 1994 ja SM-pronssia 1996.


title: Mika Walldén

text: Kaudeksi 2000 hän siirtyi paikalliskilpailija FC Inter Turkuun. Vuoden 2001 jälkeen Walldén siirtyi ulkomaille Norjan kolmannen sarjatason Nybergsund IL:ään, lopettaen uransa kauden jälkeen. Hän teki kuitenkin paluun Kolmosessa pelanneen Maskun Palloseuran kanssa 2008–2009. Uransa aikana Walldénille kertyi 197 pääsarjaottelua, joissa hän teki yksitoista maalia.


title: Mika Walldén

text: Walldén edusti nuorten maajoukkuetta 20 kertaa ja poikien maajoukkueita 36 kertaa. Hänet valittiin vuoden lupaavaksi pelaajaksi 1988 ja parhaaksi poikapelaajaksi 1989.


title: Paistjärvi

text: Paistjärvi on Heinolan kaupungin koillislaidalla sijaitseva kylä. Paistjärven alue rajoittuu pohjoisessa ja idässä Mäntyharjun kunnan Kousankylän ja Ahveniston kyliin. Lounaassa Paistjärvi rajautuu Kouvolan kaupungin (ent. Jaala) Pökölän kylään. Heinolan puolella Paistjärven naapurikyliä ovat Paaso, Imjärvi, Hirvisalo ja Rihu. Vuoteen 1997 Paistjärvi kuului entiseen Heinolan maalaiskuntaan.


title: Paistjärvi

text: Paistjärven tunnetuimpia luontokohteita ovat Pirunkirkko ja Sonnasen järvi. Sonnasen sanotaan olevan Suomen toiseksi kirkkain järvi. Seudun luonto onkin tunnettu kirkasvetisistä lammista ja järvistä sekä vaikuttavista harjumuodostumista. Kuijärven ja Sonnasen seutu kuuluu osin Natura 2000 -luonnonsuojelualueeseen. Paistjärveltä löytyy retkeilyreittejä yhteensä yhdeksän kilometriä. Saarijärven rannalla on myös leirintäalue Ketturiutta.


title: Lasten Eurovision laulukilpailu 2015

text: Lasten Eurovision laulukilpailu 2015 järjestettiin 21. marraskuuta 2015 Bulgariassa. Bulgaria päätyi isännöimään kilpailua, kun edellisen vuoden voittajamaa Italia päätti olla järjestämättä tapahtumaa ja toiseksi tullut Bulgaria oli hakenut kilpailun järjestämisoikeuksia. Tämä oli ensimmäinen kerta, kun maa isännöi Eurovision-tapahtumia. Kilpailun juonsi Poli Genova, Bulgarian edustaja vuosien 2011 ja 2016 Eurovision laulukilpailuissa.


title: Lasten Eurovision laulukilpailu 2015

text: Malta voitti toisen kerran, rikkoen samalla aiemman piste-ennätyksen vuodelta 2004. Toiseksi tullut Armenia teki ei-voittaneen osallistujan piste-ennätyksen. Kolmanneksi tulleen Slovenian pistemäärä ja sijoitus ovat korkeimmat kisan historiassa maalle, joka ei saanut miltään osallistuvalta maalta 12 pistettä.


title: Pio Marmaï

text: Pio Marmaï (s. 13. heinäkuuta 1984 Strasbourg) on ranskalainen näyttelijä. Hän on esiintynyt yli 15 elokuvassa vuodesta 2008 lähtien. Marmaïn isä on kotoisin Italiasta.


title: Pio Marmaï

text: Parhaiten Marmaï tunnetaan rooleistaan elokuvissa "Pieniin päin" ("Un heureux événement", 2011) ja "Loppuelämäsi ensimmäinen päivä" ("Le Premier Jour du reste de ta vie", 2008). Molemmat elokuvat ohjasi Rémi Bezançon. Marmaï on ollut myös kahdesti ehdolla lupaavimman miesnäyttelijän César-palkinnon saajaksi, vuonna 2009 "Loppuelämäsi ensimmäisestä päivästä" ja vuonna 2011 elokuvasta "D'amour et d'eau fraîche".


title: Kvadrisyklaani

text: Kvadrisyklaani (CH) on polysyklinen sykloalkaaneihin kuuluva hiilivety. Yhdistettä on tutkittu auringon lämpöenergian hyödyntämiseen energiantuotannossa.


title: Kvadrisyklaani

text: Huoneenlämpötilassa kvadrisyklaani on väritön neste. Sen rakenne on hyvin jännittynyt johtuen kahden syklopropaani- ja yhden syklobutaaniyksikön aiheuttamasta rengasjännityksestä. Se on kuitenkin termisesti suhteellisen stabiili, koska terminen hajoaminen kvadrisyklaanin isomeeriksi norbornadieeni on kielletty Woodward–Hoffmann-sääntöjen mukaan. Fotokemiallisesti eli säteilytyksen avulla tämä reaktio voi tapahtua ja se on huomattavan eksoterminen (ΔH = −89 kJ/mol).


title: Kvadrisyklaani

text: Kvadrisyklaania valmistetaan norbornadieenistä fotokemiallisella sykloadditioreaktiolla. Reaktiossa käytetään usein lisäksi jotain herkistintä kuten asetofenonia tai metalleja kuten ruteniumia tai titaania. Reaktio on endoterminen. (ΔH = 89 kJ/mol)


title: Kvadrisyklaani

text: Norbornadieenin ja kvadrisyklaanin muodostamaa systeemiä on tutkittu aurinkoenergian keräämiseen. Keräimissä auringon säteily isomeroisi norbornadieenin kvadrisyklaaniksi, joka voitaisiin katalyyttisesti isomeroida takaisin norbornadieeniksi ja tässä vapautuisi energiaa. Ongelmana on kuitenkin se, että toimiakseen tämä tarvitsisi hyvin tehokkaita herkistimiä ja reaktio tapahtuu huonosti aallonpituudella, joka on yli 300 nm. Suurin osa auringon lähettämästä maahan tulevasta säteilystä on noin 400 nm:n aallonpituudella. Tämän vuoksi käytettäväksi on tutkittu kvadrisyklaanin johdannaisia.


title: Kvadrisyklaani

text: Kvadrisyklaanin käyttöä biokemiallisissa tutkimuksissa on myös selvitetty. Kvadrisyklaani ligatoituu eli liittyy eräisiin proteiinien aminohappoihin ja muodostaa additiotuotteen nikkelibis(ditioleeni)johdannaisen kanssa Diels–Alder-reaktiolla. Muodostuvaa kompleksia säitelyttämällä ja tutkimalla sen fluoresenssia voidaan erottaa proteiinit, joiden kanssa kvadrisyklaani on reagoinut.


title: Kuume (elokuva)

text: Kuume () on vuonna 2004 ensi-iltansa saanut Carlo Gabriel Neron ohjaama yhdysvaltalais-brittiläinen psykologinen draamaelokuva, jonka pääosassa on Vanessa Redgrave. "Kuume" perustuu Wallace Shawnin samannimiseen näytelmään (1990), jonka pohjalta Shawn ja ohjaaja Nero laativat elokuvan käsikirjoituksen. Angelina Jolie, Joely Richardson ja Michael Moore tekivät elokuvaan cameoroolit. "Kuume" kertoo nimettömästä, ikääntyneestä ja etuoikeutetusta amerikkalaisnaisesta (Vanessa Redgrave), joka etsii itseään köyhässä sisällissodan runtelemassa maassa. Vanessa Redgraven roolisuoritus sai SAG-ehdokkuuden parhaasta naisnäyttelijästä televisioelokuvassa tai minisarjassa vuonna 2007.


title: Kuume (elokuva)

text: "Kuume" kuvattiin Lontoossa, Walesin Gwyneddin Eryrissä sekä Angleseyn Penmonissa ja Kroatian Zagrebissä. "Kuume" sai ensi-iltansa Espanjan San Sebastiánin elokuvajuhlilla 24. syyskuuta 2004. Elokuva esitettiin seuraavan vuoden aikana myös Unkarin Székesfehérvárin elokuvajuhlilla 6. kesäkuuta 2005, Brasilian Rio de Janeiron elokuvajuhlilla 25. syyskuuta 2005 ja Yhdysvaltain Virginian elokuvajuhlilla 2. lokakuuta 2005. HBO Home Video julkaisi "Kuumeen" ensimmäistä kertaa DVD:nä Yhdysvalloissa 4. joulukuuta 2007. Warner Bros. Digital Distribution julkaisi elokuvan toisen DVD-version 25. syyskuuta 2012.


title: Ernest Jahin

text: Ernest Robertovitš Jahin (; s. 9. tammikuuta 1991 Ufa) on venäläinen yhdistetyn hiihtäjä. Hän edustaa Dinamoa. Jahin on 178 senttimetriä pitkä ja painaa 65 kilogrammaa.


title: Ernest Jahin

text: Jahin debytoi yhdistetyn maailmancupissa tammikuussa 2012 sijoittuen Oberstdorfin normaalimäen kilpailussa sijalle 43. Ensimmäiset maailmancupin pisteensä hän saavutti tammikuussa 2015 ollen Sapporon suurmäen kilpailussa 22:s. Tuo sijoitus on myös Jahinin uran paras sijoitus maailmancupin osakilpailussa.


title: Ernest Jahin

text: Jahin kilpailee vuoden 2015 MM-kilpailuissa Falunissa. Hän oli normaalimäen kilpailussa 43:s. Jahin saavutti pronssia vuoden 2015 talviuniversiadeista Štrbské Plesosta Slovakiasta normaalimäen joukkuekilpailusta.


title: Shinya Michimi

text: Shinya Sean Michimi (; s. 29. kesäkuuta 1993 Cincinnati, Ohio, Yhdysvallat) on yhdysvaltalaissyntyinen japanilainen autourheilija, joka kilpaili kaudella 2014 Auto GP World Seriesissä Euronova Racingin tallissa. Michimi on 173 senttimetriä pitkä ja painaa 58 kilogrammaa.


title: Shinya Michimi

text: Michimi debytoi Auto GP World Seriesissä kaudella 2014 Euronova Racingin tallissa. Hän ajoi kauden aikana kuusi kilpailua, joista hän onnistui voittamaan yhden, päätösosakilpailun Estorilissä. Michimi keräsi itselleen kauden aikana myös kolme nopeinta kierrosta ja oli sarjan yhteispisteissä kahdeksas.


title: Shinya Michimi

text: Michimi on kilpaillut myös MRF Challengessa ja Japanin Formula Challengessa. Hänen idoleitaan ovat muun muassa Ayrton Senna ja Kimi Räikkönen.


title: Milja Kaunisto

text: Milja Kaunisto (s. 1976 Ylöjärvi) on suomalainen musiikintekijä, laulaja, sanoittaja ja kirjailija.


title: Milja Kaunisto

text: Kaunisto on kirjoittanut Olavi Maununpojasta kertovan trilogian, jonka on kustantanut Gummerus. Kauniston esikoisromaani ja trilogian ensimmäinen osa "Synnintekijä" ilmestyi vuonna 2013. Toinen osa "Kalmantanssi" ilmestyi vuonna 2014 ja päätösosa "Piispansormus" vuonna 2015. Vuonna 2016 ilmestyi Ranskaan ja vuoden vallankumoukseen sijoittuvan Purppuragiljotiini-sarjan avausteos "Luxus". Sen käännösoikeudet on myyty Puolaan. Sarjan toinen osa, Ranskan vallankumouksen terrorin vuosiin sijoittuva "Corpus — kuolema ja kurtisaani" ilmestyi vuonna 2017. Sarjan päätösosa Status (2018) sijoittuu Robespierren kaatumisen ja direktorion alkuaikaan.


title: Milja Kaunisto

text: Kaunisto asuu Ranskassa Villecomtalin kylässä. Hänen isänsä on muusikko Pasi Kaunisto ja äiti kuvataiteilija Irmeli Kaunisto.


title: Confessions of an Action Star

text: Confessions of an Action Star (entiseltä nimeltään "Sledge: The Untold Story") on vuonna 2005 ensi-iltansa saanut Brad Martinin ohjaama yhdysvaltalainen toimintakomediaelokuva, jonka pääosaa näyttelee David Leitch. "Confessions of an Action Star" kertoo toimintatähti Frank Sledgen (Leitch) uran noususta ja tuhosta.


title: Confessions of an Action Star

text: "Confessions of an Action Star" kuvattiin 3,4 miljoonan dollarin budjetilla Kalifornian Los Angelesissa ja Redondo Beachilla sekä Australian Melbournessa ja Sydneyssä joulukuun 2003 ja huhtikuun 2004 välisenä aikana. Elokuvan työnimenä oli "Sledge: The Story of Frank Sledge". Elokuva sai ensi-iltansa Yhdysvalloissa Sundancen elokuvajuhlilla 23. tammikuuta 2005. Lightyear Video julkaisi elokuvan DVD:lle Yhdysvalloissa 20. tammikuuta 2009.


title: Zum schwarzen Ferkel

text: Zum schwarzen Ferkel () oli erääseen ravintolaan keskittynyt kirjailijoiden ja taiteilijoiden löyhä piiri Berliinissä.


title: Zum schwarzen Ferkel

text: Viinituvan oikea nimi oli "Gustav Türkes Weinhandlung und Probierstube", mutta se tunnettiin asiakaskunnan keskuudessa nimellä "Zum schwarzen Ferkel". Nimi johtui ravintolan sisäänkäynnin yläpuolella roikkuvasta mustasta viinisäkistä, jonka sanottiin muistuttavan mustaa porsasta. Ravintolan omistaja hyväksyi nimen. Ravintola sijaitsi ensin Berliinin Unter den Lindenin ja Wilhelmstrassen kulmauksessa ja myöhemmin Dorotheenstraße 31:ssa.


title: Zum schwarzen Ferkel

text: Ferkelin piiri oli aktiivisimmillaan marraskuusta 1892 syys-lokakuhun 1894 ja se jatkui epäyhtenäisenä 1897 asti. Siihen kuului merkittäviä kirjailijoita, kuvataiteilijoita ja kulttuurihenkilöitä.


title: Zum schwarzen Ferkel

text: Ferkelin piiriin kuuluivat muun muassa Richard Bergh, Franz Evers, Akseli Gallen-Kallela, Knut Hamsun, Walter Leistikow, Bruno Liljefors, Julius Meier-Graefe, Edvard Munch, Adolf Paul, Dagny ja Stanisław Przybyszewski, Jean Sibelius, August Strindberg, Karl August Tavaststjerna, Jens Thiis, sekä Gustav Vigeland.


title: Nathan Gamble

text: Nathan Gamble on lapsinäyttelijä, joka näyttelee elokuvassa "Marley & Me". Hän esittää kymmenvuotiasta Patrick Grogania. Hän on myös esittänyt Austinia sarjassa "Onnea matkaan, Charlie!".


title: Kari Karjalainen

text: Kari Karjalainen on seuraavien henkilöiden nimi:


title: Meren äärellä

text: Meren äärellä () on vuonna 2015 ensi-iltansa saanut Angelina Jolie Pittin ohjaama, tuottama ja käsikirjoittama yhdysvaltalainen romanttinen draamaelokuva. Sen pääosissa ovat Jolie Pitt ja Brad Pitt, joka on myös elokuvan tuottajana Jolien kanssa. "Meren äärellä" sijoittuu 1970-luvun puolen välin Ranskaan, jossa entinen tanssija Vanessa (Jolie) ja hänen kirjailijana työskentelevä aviomiehensä Roland (Pitt) matkustavat yhdessä ja yrittävät pelastaa avioliittonsa.


title: Meren äärellä

text: Toukokuussa 2014 ilmoitettiin Angelina Jolien näyttelevän Brad Pittin kanssa elokuvassa "By the Sea", jonka käsikirjoittaisi ja ohjaisi Jolie. "Meren äärellä" on ensimmäinen Jolien ja Pittin yhteinen elokuva sitten vuonna 2005 ilmestyneen "Mr. & Mrs. Smith" -elokuvan. Maltan pääministeri Joseph Muscat vahvisti elokuvaprojektin sanoen, että elokuvaa kuvataan muun muassa Gozon Mġarr ix-Xinin lahdella lähellä Sannatin kylää. Elokuvan kuvaukset alkoivat 19. elokuuta 2014 ja päättyivät 10. marraskuuta 2014.


title: Meren äärellä

text: Elokuvan teaser-traileri julkaistiin 6. elokuuta 2015. "Meren äärellä" saa ensi-iltansa Yhdysvalloissa AFI:n elokuvajuhlilla 5. marraskuuta 2015, ja laaja teatteriensi-ilta on 13. marraskuuta 2015, mikä ilmoitettiin toukokuussa 2015. Suomen ensi-ilta on 27. marraskuuta 2015. Elokuvan levittää Universal Pictures.


title: Hollywood (albumi)

text: Hollywood on vuonna 2007 ilmestynyt Circlen 18. studioalbumi. Laulajana levyllä vieraillee yhdysvaltalaisen Jesters of Destinyn vokalisti Bruce Duff, johon Circlen johtohahmo Jussi Lehtisalo oli tutustunut Ektro Recordsin julkaistua yhtyeen esikoisalbumin uudelleen vuonna 2001. Duff oli toiminut laulajana jo Circlen 2006 ilmestyneellä EP:llä "Earthworm", jolta "Hollywood"-albumille poimittiin kappaleet "Earthworm" ja "Connection".


title: Hollywood (albumi)

text: Vuonna 2014 Full Contact Records julkaisi "Hollywoodin" tuplavinyylinä, jolla ovat mukana myös "Earthworm"-EP:n kaksi muuta kappaletta "Taking It Back" ja "Coda".


title: Abeliat

text: Abeliat ("Abelia") on kuusamakasvien heimoon kuuluva kasvisuku. Suvussa on noin 30 lajia pensaita, jotka kasvavat luonnossa Itä-Aasiassa ja Meksikossa. Monia lajeja viljellään koristepensaana näyttävän, pitkään kestävän kukinnan ja lehdystön ansiosta. Koristekasvina käytettyjä lajeja ovat muun muassa "Abelia chinensis" ja "Abelia schumannii" Kiinasta, "Abelia triflora" Himalajalta ja "Abelia floribunda" Meksikosta. Myös lajienvälisiä risteymiä viljellään. Suomeksi nimetty abelialaji on tuoksuabelia ("Abelia mosanensis"). Abeliat ovat vanamoiden lähisukulaisia.


title: Hiekkaverbenat

text: Hiekkaverbenat ("Abronia") on ihmekukkakasvien heimoon kuuluva kasvisuku. Suvussa on suunnilleen 35 lajia yksi- ja monivuotisia ruohomaisia kasveja. Niitä esiintyy läntisessä Pohjois-Amerikassa rannikolla ja aavikoilla, missä ne kasvavat hiekassa. Kukat ovat tuoksuvia ja muodostavat 5–15-kukkaisia kukintoja. Ne ovat verbenamaisia, vaikka suku ei olekaan lainkaan verbenoiden lähisukua. Hiekkaverbenoita voidaan viljellä koristekasvina. Punahiekkaverbenaa ("Abronia macrocarpa") käytetään yksivuotisena koristekasvina.


title: Anders Gustav Thitz

text: Anders Gustav Thitz (16. tammikuuta 1767 Nora, Ruotsi – 4. joulukuuta 1828 Loviisa) oli ruotsalaisyntyinen Loviisassa asunut taidemaalari.


title: Anders Gustav Thitz

text: Thitzin vanhemmat olivat saksalaissyntyinen Johan Gottfried Thitz (1726–1793) ja Hedvig Sofia Munck af Fulkila (1729–1794). Johan Gottfried Thitz saapui Suomeen 1748 ja toimi lasinpuhaltajamestarina Åvikin lasitehtaalla Somerolla.


title: Anders Gustav Thitz

text: Anders Gustav Thitz oli naimisissa 1791–1820 kuuromykän Sofia Kristina Stichaeusin (1767–1820) kanssa. Heidän lapsiaan olivat kapteeni, kartanonomistaja Gustav Fredrik Thitz (1794–1864) ja tyttökoulun omistaja Anna Charlotta Thitz (1799–1889). Kontra-amiraali Ernst Gustav Julius Thitz oli Anders Gustav Thitzin pojanpoika. Anders Gustav Thitz meni vielä 1828 uudelleen naimisiin Anna Sofia Kajanderin (1787–1855) kanssa.


title: Anders Gustav Thitz

text: Thitz kävi Turun triviaalikoulua 1778–1782. Hän asui sitten jonkin Turussa ja oli merimiehenä. Thitz opiskeli piirustusta Tukholman taideakatemiassa ja toimi maalarina ja miniatyristinä Tukholmassa 1790–1795. Hän hankki maalarimestarin kirjat sekä Tukholmassa että Helsingissä ja toimi maalarimestarina Helsingissä 1795–1800 ja sitten vuodesta 1800 alkaen Loviisassa. Perinteisen maalarin töiden ohella hän maalasi myös kirkkoihin alttaritauluja ja uskonnollisia kuvia.


title: Anders Gustav Thitz

text: Thitz maalasi 1820 Valkealan kirkkoon "Ristiltäotto"-nimisen maalauksen alttaritauluksi. Thitzin maalaama taulu siirrettiin 1898 "pahennusta herättäneenä" viereiseen kellotapuliin ja sen tilalle tuotiin uusi alttaritaulu joka esitti Jeesuksen ilmestymisestä Maria Magdalenalle. Valkealan kirkko tuhoutui tulipalossa 1920 ja tulipalolta säästynyt Thitzin taulu palautettiin tilalle rakennettuun uuteen kirkkoon.


title: Ihmekukat

text: Ihmekukat ("Mirabilis") on ihmekukkakasvien heimoon kuuluva kasvisuku. Ihmekukkia on noin 50 lajia. Ne ovat yksi- tai monivuotisia juurimukulallisia kasveja. Niitä esiintyy Amerikan mantereella Yhdysvaltojen lounaisosasta Keski-Amerikkaan ja Etelä-Amerikkaan. Ihmekukilla on suuret trumpetinmuotoiset ja usein tuoksuvat kukat. Tunnettu laji on Perusta ja muualta trooppisesta Amerikasta kotoisin oleva mökinihmekukka, jonka erikoisuus on tuoksuvat ja hyvin moniväriset kukat, jotka aukeavat iltapäivällä ja lakastuvat seuraavaan aamuun mennessä. Mökinihmekukka on monivuotinen perenna, mutta usein yksivuotisena viljelty. Eräitä muitakin ihmekukkalajeja käytetään yksivuotisina koristekasveina.


title: Elaeocarpaceae

text: Elaeocarpaceae on koppisiemenisten Oxalidales-lahkoon kuuluva trooppinen kasviheimo, joihin kuuluvat mm. sloaneat ("Sloanea").


title: Elaeocarpaceae

text: Heimon kasvit ovat puita tai pensaita, joiden aineenvaihduntatuotteita ovat mm. eräät alkaloidit ja ellaghappo. Lehdet sijaitsevat kierteisesti tai vastakkaisesti, joskus kahdessa rivissä, ja ovat yksinkertaisia, tavallisesti hammaslaitaisia, tavallisesti korvakkeellisia ja sulka- tai kourasuonisia; ruoti voi olla turvonnut toisesta tai molemmista päistään. Kukat sijaitsevat terttumaisissa tai viuhkomaisissa kukinnoissa tai yksittäin lehtihangoissa ja ovat riippuvia, vaatimattoman kokoisia ja tavallisesti nivelikäsperäisiä. Terälehdet ovat ripsu- tai hammaslaitaisia, joskus ehytlaitaisia, ja voivat puuttuakin. Mesiäinen on kookas, ja hetiö ja emiö sijaitsevat kukkapohjuksesta pidentyneen varren eli androgynoforin päässä. Heteitä on tavallisesti paljon, ponnet kiinnittyvät niitä lyhyempiin palhoihin tyvestään ja avautuvat putkimaisilla rei'illä tai lyhyillä kärkiraoilla; lokeroside on karvainen. Yhdislehtinen sikiäin koostuu 2-9 emilehdestä, ja sen lokeroissa on karvoitusta ja tavallisesti monta, enemmän tai vähemmän karvaista siemenaihetta; vartaloita on yksi ja luotti on pieni. Hedelmä on tavallisesti selkäluomainen ja puutuva, piikkinen tai piikitön kota tai luumarja, harvoin marja. Kodan siemenet ovat vaipallisia, lisäkkeellisiä (strofioli) tai meheväkuorisia; endospermi on runsas ja öljyinen.


title: Elaeocarpaceae

text: Elaeocarpaceae-kasvit ovat kotoisin tropiikista ja eteläisen pallonpuoliskon lämpimiltä alueilta Afrikan mannerta lukuun ottamatta.


title: Elaeocarpaceae

text: Heimon lähimmät sukulaiset ovat Brunelliaceae ja Cephalotaceae. Elaeocarpaceae koostuu 12 suvusta ja 605 lajista, jotka jaetaan kahdeksi tribukseksi. Heimoa on aiemmin pidetty Malvales-lahkoon kuuluvana tai sen sukulaisena. Entinen Tremandraceae-heimo on aiemmin ollut systemaattiselta asemaltaan epävarma.


title: Elaeocarpaceae

text: Sloaneoiden hedelmiä ja lehtiä tunnetaan fossiileina myöhäispaleoseenikaudelta eteenpäin. Heimo saattaa esiintyä myös Pohjois-Amerikan myöhäisliitukautisissa kerrostumissa.


title: Elaeocarpaceae

text: Tribukseen kuuluu kolme sukua ("Sloanea", "Vallea" ja "Aristotelia") ja 160 lajia; niistä 150 on sloaneoiden suvussa ("Sloanea"). Tribus kasvaa Etu- ja Taka-Intiasta Australiaan ulottuvalla alueella ja Madagaskarissa.


title: Elaeocarpaceae

text: Yhdeksän sukua ja 445 lajia kasvaa samalla alueella kuin Sloaneae, mutta lisäksi Etelä-Amerikan eteläosassa. Runsaslajisimmat suvut ovat 350-lajinen "Elaeocarpus" ja 50-lajinen "Tetratheca".


title: Elaeocarpaceae

text:
Tribuksessa erottuu omaksi kehityshaarakseen australialainen "Tremandra" sukulaisineen; haaraan kuuluu kuiviin olosuhteisiin sopeutuneita kseromorfisia kanervamaisia pikkupensaita, joiden lehdet ovat korvakkeettomia ja kukkaperät nivelettömiä. Niiden kukat sijaitsevat yksittäin lehtihangoissa, ja terälehdet ovat ehytlaitaisia. Heteitä on kaksi kertaa enemmän kuin terälehtiä, ponnet avautuvat rei'illä, jotka ovat toisinaan pitkän putken päässä. Sikiäin on litteä, siinä on kaksi tai neljä riippuvaa siemenaihetta kahdessa rivissä, ja siemenessä on arillus eli vaippa.
Toinen tribuksen kehityshaara ("Elaeocarpus" sukulaisineen) on puolestaan sademetsissä kasvava ryhmä ja käsittää noin kaksi kolmannesta koko heimon lajeista.


title: Suur-Kalevala

text:
Suur-Kalevala oli Akseli Gallen-Kallelan useiden vuosikymmenien ajan kehittämä suunnitelma Kalevalan kuvittamiseksi.
Gallen-Kallela oli tehnyt Kalevalan kuvitusluonnoksia jo taiteilijauransa alussa 1880-luvulla, sekä osallistunut Savo-Karjalaisen osakunnan järjestämään Kalevalan kuvituskilpailuun vuonna 1890. Lopullisen suunnitelman loisteliaasta uniikkiteoksesta, "Kansallis-Kirjokirjasta", Gallen-Kallela julkaisi "Valvoja"-lehdessä 1909.


title: Suur-Kalevala

text: Suunnitelman mukaan 700-sivuinen Kansallis-Kirjokirja tulisi sisältämään 450 värillisesti koristeltua, osin kullalla ja hopealla korostettua sivua, jota kuvittaisivat Kalevalan aiheiden lisäksi suomalaisen etnografian, sekä eläin- ja kasvimaailman aiheet. Kansimateriaalin tuli olla nahkaa ja pakotettua hopeaa, koristeinaan kotimaisia kiviä ja jokihelmiä. Teos tulisi olemaan lahja Suomen kansalle. Sijoituspaikaksi Gallen-Kallela kaavaili Kansallismuseoon Kalevalalle ja Elias Lönnrotille pyhitettyä huonetta.


title: Suur-Kalevala

text: Gallen-Kallela oli tehnyt Suur-Kalevalaa varten paljon valmistelutöitä jo aikaisemminkin, mutta Suur-Kalevalan luonnokset syntyivät pääosin vasta vuosina 1925–1926. Tällöin matkustaessaan Meksikossa ja Pohjois-Amerikassa Gallen-Kallelalle selvisi, miten Suur-Kalevalan kuvituksessa, runon hengen tulkitsemisessa maalaustaiteellisin ja typografisin keinoin olisi meneteltävä. Suur-Kalevalan oli tarkoitus valmistua Kalevalan satavuotisjuhlaan vuonna 1935.


title: Suur-Kalevala

text: Teosten kirkas väriasteikko ja koristelu heijastelivat Amerikan alkuperäiskansojen taiteen vaikutusta. Kauan hiottu elämänikäinen haave ja mahtipontiset tavoitteet eivät toteutuneet. Gallen-Kallelan taiteellisen uran huipennukseksi aiottu suurhanke jäi kesken taiteilijan kuollessa 1931. Kalevalan 50 runosta Gallen-Kallela ehti kuvittaa viisi.


title: Clément Parisse

text: Clément Parisse (s. 6. heinäkuuta 1993 Évry) on ranskalainen maastohiihtäjä. Hän edustaa Megève-seuraa.


title: Clément Parisse

text: Parisse debytoi maastohiihdon maailmancupissa maaliskuussa 2014 Salpausselän 15 kilometrin vapaan hiihtotavan kilpailussa sijoittuen sijalle 46. Ensimmäiset maailmancupin pisteensä hän saavutti helmikuussa 2015 Östersundista oltuaan 15 kilometrin vapaan kilpailussa 29:s. Kymmenen parhaan joukkoon hän sijoittui ensimmäisen kerran oltuaan kahdeksas Tour de Skin 10 kilometrin vapaan hiihtotavan kilpailussa Toblacissa tammikuussa 2017. Parhaimmillaan hän on ollut yksittäisessä maailmancupin kilpailussa seitsemäs Seefeldin 15 kilometrin vapaan yhteislähdössä tammikuussa 2018. Tour de Skillä 2018–2019 hän sijoittui kuudenneksi Toblachin 15 kilometrin vapaan hiihtotavan kilpailussa.


title: Clément Parisse

text: Parisse kilpaili vuoden 2015 MM-kilpailuissa Falunissa, jossa hän oli sekä yhdistelmäkilpailun että 15 kilometrin vapaan hiihtotavan kilpailun 24:s. Parisse saavutti alle 23-vuotiaiden MM-hopeaa yhdistelmäkilpailusta helmikuussa 2015 ja 15 kilometrin vapaan kilpailusta 2016. Lahden MM-kilpailuissa 2017 hän oli 50 kilometrin vapaan hiihtotavan yhteislähtökilpailussa kuudestoista.


title: Clément Parisse

text: Pyeongchangin talviolympialaisissa 2018 Parisse oli mukana Ranskan pronssimitalijoukkueessa 4×10 kilometrin viestissä. 30 kilometrin yhdistelmäkilpailussa hän oli kolmastoista.


title: Palokärki (maalaus)

text: Palokärki on Akseli Gallen-Kallelan kesällä 1892 valmistunut guassimaalaus. Gallen-Kallela maalasi "Palokärjen" Paanajärvellä ja viimeisteli sen seuravana talvena. Maalaus on kooltaan 145 x 90 senttimetriä. Se on maalattu paperille joka on vuorattu pellavakankaalla. Teos ostettiin Ateneumin taidekokoelmiin vuonna 1995.


title: Palokärki (maalaus)

text: Keväällä 1892 Akseli Gallen-Kallela kirjoitti Pariisista ystävilleen kaipaavansa erämaan rauhaa ja etsivänsä korpiseudulta maalaistaloa jonne voisi asettua maalaamaan. Suomeen saavuttuaan Akseli, hänen vaimonsa Mary ja pieni Marjatta-tytär pääsivät matkaan vasta heinäkuussa myöhäisen kevään takia. Matkalla pysähdyttiin Ouluun isorokkorokotusten takia. Oulusta tuohon aikaan Kuusamon kunnan Paanajärvelle matkustettiin hevoskyydillä. Perhe asettui Rajalan talon tupaan, missä he viipyivät elokuusta lokakuun puoliväliin. Sää oli kylmä, vielä heinäkuun lopulla oli ollut lunta maassa ja paikalliset asukkaat kärsivät nälkää. Hallavuoden kokemuksista nuori Eino Leino kirjoitti runonsa "Pohjan kansalle".


title: Palokärki (maalaus)

text: Paanajärvellä perheen luona vierailivat myös muun muassa Emil Wikström, Louis Sparre ja opas Renne Matokangas.


title: Palokärki (maalaus)

text: Maalausjakso oli tuottelias, kankaat loppuivat ja maalaustarvikkeita piti tilata lisää. Gallen-Kallelan museon teosluettelosta löytyy parikymmentä Paanajärven mukaan nimettyä teosta. Siellä syntyi myös lukuisia luonnoksia, jotka toteutuivat myöhäisemmissä maalauksissa. Kuuluisimpia Paanajärvellä syntyneitä töitä ovat "Paanajärven paimenpoika", "Mäntykoski" ja "Palokärki".


title: Palokärki (maalaus)

text: "Palokärki" on maalattu Rajalan talon takaisella louhikkovuorella, missä näköala avautuu yli Paanajärven Nuorustunturin huipulle päin. Gallen-Kallela kirjoitti myöhemmin Kallela-kirjassaan:


title: Palokärki (maalaus)

text: Taiteilija ei ollut valmistuneeseen ”vesimaalaukseen” lainkaan tyytyväinen, hän repi sen kappaleiksi ja rutisti vielä palaset käsissään. Vasta kun rouva Gallen seuraavana talvena liimasi kappaleet yhteen ja silitti taulun kuumalla raudalla tasaiseksi, maalarikin keksi ettei se ollutkaan niin huono. Silloin maalausta ehkä retusoitiin hiukan. Koristeellisen männynoksareunuksen, jossa on mukana metsän pikku eläimiä, maalasi Galle-Kallela itse, Kalelassa vieraillut Elin Danielsson maalasi "Mäntykosken" reunaornamentit.


title: Palokärki (maalaus)

text: "Palokärki" symboloi Gallen-Kallelalle yksinäisyyttä ja vapautta. Maalauksessa on japanilaisvaikutteiden ohella syntetistisiä elementtejä, joissa korostuvat viivan ja muodon kokonaisuus sekä pintavaikutelma. Nämä piirteet alkoivat tästä lähtien ilmetä Gallen-Kallelan tuotannossa. Hänellä toistui tarve hakeutua turmeltumattomaan luontoon puhdistautumaan kaikesta kuonasta ja saamaan taiteellista innoitusta sekä vapauden tunnetta. Kaipuu alkuperäisyyteen puhtaiksi miellettyjen kokemusten äärelle johdatti samaan aikaan Paul Gauguinin Tahitille ja muutamia vuosia aikaisemmin Pont-Avenin koulukunnan maalarit Bretagneen.


title: Kentavious Caldwell-Pope

text: Kentavious Tannell Caldwell-Pope (s. 18. helmikuuta 1993 Thomaston, Georgia) on yhdysvaltalainen koripalloilija, joka edustaa kaudella 2018–2019 NBA:ssa pelaavaa Los Angeles Lakersia. 196 senttimetriä pitkän ja 93 kilogrammaa painavan Caldwell-Popen pelipaikka on heittävä takamies. Detroit Pistons varasi hänet kahdeksantena pelaajana vuoden 2013 varaustilaisuudessa, ja hän pelasi neljä kautta Pistonsissa.


title: Kentavious Caldwell-Pope

text: Caldwell-Pope edusti yliopistotasolla Georgian yliopiston Bulldogseja vuodet 2011-2013. Detroit Pistons varasi hänet NBA:han numerolla kahdeksan vuoden 2013 varaustilaisuudessa. Saman vuoden heinäkuussa Caldwell-Pope allekirjoitti ensimmäisen ammattilaissopimuksensa Pistonsin kanssa. Kaudella 2013-2014 hän pelasi NBA:ssa 80 ottelua noin kuuden pisteen ottelukeskiarvolla. Pelattuaan neljä vuotta Pistonsissa hän siirtyi Los Angeles Lakersiin kesällä 2017.


title: Luova tuho (albumi)

text: Luova tuho on rap-artisti Palefacen seitsemäs pitkäsoitto. Albumi julkaistiin 7. marraskuuta 2014.


title: Munix Music

text: Munix Music on saksalainen tanssimusiikkiin erikoistunut levymerkki, jonka omistaa Martin Brandl. Se perustettiin vuonna 2010. Munix Musicin tunnetuimpiin artisteihin kuuluvat muun muassa Basslovers United, Shaun Bate ja Dancefloor Kingz. Munix Recordsilla on kaksi alalevymerkkiä: Munix Deluxe sekä Hands Up Freaks. Yhtiö julkaisee vuosittain sen edustamiin musiikkilajeihin perustuvia Munix best of -kokoelmalevyjä.


title: Munix Music

text: Suomessa ja muualla pohjoismaissa levymerkin musiikkia julkaisee DJ Beat Records Scandinavia.


title: Carl Christian Hall

text: Carl Christian Hall (25. helmikuuta 1812 Kööpenhamina – 14. elokuuta 1888 Kööpenhamina) oli tanskalainen poliitikko, joka toimi Tanskan pääministerinä vuosina 1857–1859 ja 1860–1863. Hänen politiikkansa johti toisen Saksan–Tanskan sodan syttymiseen.


title: Carl Christian Hall

text: Hall oli koulutukseltaan lakimies. Hän toimi vuodesta 1837 armeijan sotatuomarina ja vuodesta 1847 roomalaisen oikeuden dosenttina. Hän sai 1851 professorin arvonimen ja toimi 1851–1854 ylisotatuomarina. Hän ei osallistunut politiikkaan ennen vuoden 1848 tapahtumia, jolloin hänet valittiin edustajaksi perustuslakia säätävään kansalliskokoukseen Frederiksbergin vaalipiiristä. Hall kohosi pian yhdeksi kansallisliberaalien johtajista Tanskan kansankäräjillä. Hän perusti vuonna 1851 talonpoikaispuoluetta vastaan tähdätyn ”heinäkuun liiton”. Hall oli oppositiossa joulukuuhun 1854, jolloin hänet nimitettiin Tanskan kirkollis- ja opetusministeriksi. Ministerinä hän oli mukana muuttamassa perustuslakia vapaamielisempään suuntaan, säädätti uuden kansakoululain ja lakkautti kastepakon vuonna 1857. Hän oli myös Tanskan valtaneuvoston jäsen 1856–1863.


title: Carl Christian Hall

text: Hall toimi Tanskan pääministerinä toukokuusta 1857 alkaen vuoden 1863 lopulle, lukuun ottamatta lyhyttä katkosta talvella 1859–1860. Hän toimi myös ulkoministerinä heinäkuusta 1858 alkaen sekä Holsteinin asioiden ministerinä maaliskuusta 1861 alkaen. Hall kannatti muiden kansallisliberaalien tavoin Slesvigin sitomista osaksi Tanskan yhtenäisvaltiota, jonka tulisi ulottua Eiderille asti. Hän pyrki edistämään tätä päämäärää pääministerikautenaan, vaikka se ajoikin Tanskan kohti yhteentörmäystä Preussin ja muiden Saksan maiden kanssa. Hall vastasi Preussin nootteihin valtio-oikeudellisilla argumenteilla ja puolustelemalla Tanskan riippumattomuutta samaan aikaan kun hän neuvotteli puolustusliitosta Ruotsin ja Norjan kanssa. Hän yritti löytää Preussin kanssa Holsteinin itsenäisyyteen perustuneen neuvotteluratkaisun, mutta Tanskan kuningas Fredrik VII:n kuolema vuonna 1863 johti suunnitelman kariutumiseen. Tämän jälkeen Hall ajoi pikavauhtia läpi niin sanotun marraskuun perustuslain hyväksymisen, minkä tarkoituksena oli yhdistää Slesvig Tanskaan. Tämän seurauksena Saksan valtiot julistivat Tanskalle sodan. Hall väistyi ja D. G. Monrad kokosi uuden hallituksen joulukuussa 1863. Tappiollisen sodan jälkeen Hall kannatti Tanskalle nöyryyttävien rauhanehtojen hyväksymistä.


title: Carl Christian Hall

text: Hall pysyi kansallisliberaalien johtajana myös pääministerikautensa jälkeen ja toimi vielä uudelleen kirkollis- ja opetusministerinä 1870–1874. Hän jatkoi kansankäräjien edustajana vuoteen 1881, jolloin hän vetäytyi terveyssyistä eläkkeelle. Hän oli saanut salaneuvoksen arvonimen 1860.


title: Lucas Vázquez

text: Lucas Vázquez Iglesias (s. 1. heinäkuuta 1991 Curtis, Espanja) on espanjalainen jalkapalloilija. Hän edustaa Espanjan Primera Divisiónissa pelaavaa Real Madridia ja on pelipaikaltaan oikea laitalinkki.


title: Lucas Vázquez

text: Vázquez liittyi Real Madridin nuorisoakatemiaan vuonna 2007. Ensimmäisenä kautenaan 2011–2012 seuran reservijoukkueessa, hän pelasi 23 ottelua ja teki niissä neljä maalia. Joukkue onnistui kauden päätteeksi nousemaan maan toiseksi korkeimmalle sarjatasolle Segunda Divisióniin viiden vuoden tauon jälkeen.


title: Lucas Vázquez

text: Ensimmäisen ottelunsa Segunda Divisiónissa Vázquez pelasi 17. elokuuta 2012 Villarrealia vastaan. Hän onnistui maalinteossa ensimmäistä kertaa kauden aikana 15. lokakuuta 2012 ottelussa Las Palmasia vastaan.


title: Lucas Vázquez

text: 19. elokuuta 2014 Vázquez siirtyi kauden kestävällä lainasopimuksella Espanyoliin. Hän teki ensiesiintymisensä joukkueessa 30. elokuuta 2014 ottelussa Sevillaa vastaan. Kauden jälkeen Espanyolin käytti 2 miljoonan euron osto-optionsa Vázquezista ja solmi hänen kanssaan nelivuotisen sopimuksen.


title: Lucas Vázquez

text: 30. kesäkuuta 2015 ilmoitettiin kuitenkin Real Madridin paanneen käytäntöön takaisinosto-oikeutensa Vázquezista ja paluu kasvattajaseuraan olisi vahvistusta vaille valmista. 2. heinäkuuta 2015 madridilaisseura vahvisti siirron.


title: Juovaharjarapu

text:
Juovaharjarapu ("Atyopsis moluccensis") on Aasiasta kotoisin oleva äyriäinen, jota pidetään myös akvaarioissa.
Saksien sijasta juovaharjaravulla on eturaajoissa harjakset, joilla se pyydystää planktonia ja muita vedessä olevia pieneliöitä.


title: Juovaharjarapu

text: Juovaharjarapuja elää luonnossa laajalla alueella, joka ulottuu Sri Lankasta Thaimaan ja Malesian kautta Indonesiaan, mahdollisesti Filippiineille asti. Ne elävät nopeasti virtaavissa puroissa useimmiten ylänköalueilla.


title: Väinö Immonen

text: Väinö Heikki Tapani Immonen (s. 9. joulukuuta 1949 Joensuu) on suomalainen Kuopiossa asuva kirjallisuustoimittaja ja pakinoitsija joka käyttää nimimerkkiä "Immu".


title: Väinö Immonen

text: Immosen vanhemmat olivat rakennusmestari Uuno Lennart Immonen ja Tyyne Ester Pesonen. Hän suoritti 1974 peruskoulunopettajan tutkinnon Joensuun korkeakoulussa.


title: Väinö Immonen

text: Immonen oli kuopiolaisen Savon Sanomat-lehden pakinoitsijana ja kirjallisuustoimittajana 1975-2007.


title: Madagascarin pingviinit (elokuva)

text: Madagascarin pingviinit on vuonna 2014 ensi-iltansa saanut yhdysvaltalainen 3D tietokone-animoitu toimintaelokuva, jonka on tuottanut DreamWorks Animation ja julkaissut 20th Century Fox.


title: Madagascarin pingviinit (elokuva)

text: Elokuvan alussa Kippari, Kowalski ja Rico ovat poikasia, kun he löytävät munan joka putoaa jääjyrkänteeltä kalastusalukselle, ja pelastavat sen merileopardeilta. Munasta kuoriutuu Alokas ja joukko on kasassa. Omaperäinen räpylänelikko ajautuu mukaan maailmanlaajuiseen vakoojaoperaatioon.


title: Agent Carter

text: Agent Carter on yhdysvaltalainen toimintasarja, jonka ovat luoneet Christopher Markus ja Stephen McFeely. Sen inspiraationa toimivat elokuvat "" ja "" sekä samanniminen Marvel One-Shot -lyhytelokuva. Sarja sijoittuu Marvel-kustantamon sarjakuviin perustuvaan Marvel Cinematic Universeen (MCU) ja jakaa tarinallisen jatkumon sen elokuvien ja muiden televisiosarjojen kanssa. Sarjan tuottivat ABC Studios, Marvel Television ja F&B Fazekas & Butters, ja sen showrunnereina toimivat Tara Butters, Michele Fazekas ja Chris Dingess.


title: Agent Carter

text: Sarja keskittyy Marvel Comicsin hahmoon Peggy Carter, jota esittää Marvelin elokuvissakin hahmoa näytellyt Hayley Atwell, ja tämän yritykseen tasapainottaa elämänsä salaisena agenttina ja naimattomana naisena 1940-luvun Yhdysvalloissa. Sarjan tekeminen aloitettiin syyskuussa 2013 ja Atwellin osallistuminen sarjan toteuttamiseen vahvistettiin tammikuussa 2014. Seuraavan toukokuun aikana ABC tilasi televisiosarjan ilman erillistä pilottijaksoa. Atwellin lisäksi pääosissa ovat James D’Arcy, Chad Michael Murray ja Enver Gjokaj, sekä ensimmäisen tuotantokauden ajan Shea Whigham.


title: Agent Carter

text: Kahdeksan jakson mittainen ensimmäinen tuotantokausi alkoi Yhdysvalloissa 6. tammikuuta ja päättyi 24. helmikuuta 2015. Kymmenen jakson mittainen toinen tuotantokausi alkoi 19. tammikuuta ja päättyi 1. maaliskuuta 2016. 12. toukokuuta 2016 ABC ilmoitti virallisesti, ettei se tilaa sarjasta enää kolmatta kautta.


title: Agent Carter

text: Ensimmäinen tuotantokausi sijoittuu vuoden 1946 New Yorkiin. Toisesta maailmansodasta palannut Peggy Carter tekee tavallisia toimistotöitä SSR:ssä eli Strategisessa tiedereservissä ("Strategic Science Reserve"), mutta avustaa salaa Howard Starkia, joka on lavastettu syylliseksi aseiden myyntiin Yhdysvaltojen vihollisille. Yhdessä Starkin hovimestarin Edwin Jarvisin kanssa Carter yrittää selvittää, kuka voisi haluta lavastaa Starkin. Toisella kaudella Carter matkustaa New Yorkista Los Angelesiin selvittämään erikoista kuolemantapausta ja kohtaa atomiajan kynnyksellä uuden uhan, saa uuden kodin ja tapaa uusia ihmisiä – sekä mahdollisesti myös uuden rakkauden.


title: Agent Carter

text: Louis D’Esposito toi esille idean Peggy Carterin oman televisiosarjan toteuttamisesta heinäkuussa 2013, kun One-Shot -lyhytelokuva "Agent Carter" sai ensiesityksensä San Diego Comic-Con Internationalissa. Syyskuussa, Marvel Television aloitti sen inspiroimana televisiosarjan toteuttamisen ja etsi sarjalle käsikirjoittajaa. Tammikuussa 2014, ABC Entertainment Groupin puheenjohtaja Paul Lee vahvisti sarjan olevan kehityksessä, ja paljasti Tara Butters sekä Michele Fazekasin tulevan toimimaan sarjan showrunnereina. Chris Dingess toimii myös yhtenä showrunnereista. Maaliskuussa 2014, Christopher Markus ja Stephen McFeely, "Captain America" -elokuvien käsikirjoittajat, ilmoittivat aikovansa toteuttaa sarjan 13 jakson pituisena minisarjana. Huthikuussa 2014 vihjailtiin, että sarja oli suoraan, ilmaan erillisen pilottijakson tilaamista, ja tultaisiin esittämään "S.H.I.E.L.D. Agenttien" toisen tuotantokauden välissä, mikäli kyseinen tuotantokausi tilattaisiin.


title: Agent Carter

text: 8. toukokuuta 2014 ABC tilasi virallisesti sarjalle kahdeksan jaksoa, Buttersin, Fazekasin, Markusin, McFeelyin, Dingessin, Kevin Feigen, Louis D’Espositon, Alan Finen, Joe Quesadan, Stan Leen ja Jeph Loebin toimiessa vastaavina tuottajina. 7. toukokuuta 2015 sarjalle tilattiin toinen, kymmenen jakson pituinen tuotantokausi. Maaliskuussa 2016 Fazekas huomautti, kuinka tuottajilla oli paha aavistus kolmannen tuotantokauden toteuttamisen mahdollisuudesta alhaisten katsojalukujen vuoksi, lisäten että hän ”haluaisi nähdä sen toteutettuna, edes jossain toisessa muodossa, vaikka digitaalisena tai missä tahansa muussa muodossa. Epäilen kuitenkin sen näyttämistä Netflixissä.” Hän myös lisäsi ABC:n halunneen jonkinlaisen lopetuksen sarjalle. 12. toukokuuta 2016, ABC ilmoitti lopettaneensa sarjan. Loeb sanoi, ettei ymmärtänyt päätöstä, koska ”siitä ei ollut keskusteluja” ja Marvel vain ilmoitti ABC:lle "Agent Carterin" olevan lopetettu. Hän lisäsi että koska kanavat itse päättävät mitä he haluavat Marvel Televisionilta nähdä, ”jos joku sanoo 'Haluamme kahden tunnin [elokuvaspesiaalin] "Agent Carterille" toukokuussa 2017,' "boom". Kokoaisimme yhteen parhaan "Agent Carter" -elokuvan minkä voimme.” Netflixin sisältöjohtaja Ted Sarandos ei palauttanut "Agent Carteria" tuotantoon, koska Netflix ”etsi itselleen todella alkuperäisiä brändejä ja Marvelin kohdalla meillä oli jo” alkuperäiset Marvel-sarjat. Hän lisäsi vielä, että sarjaa koskevien kansainvälisten lähetysten ”monimutkaisuuksien” vuoksi, Netflix ei voisi esittää "Agent Carteria" maailmanlaajuisesti, sillä ”Jotkut yhteistyökumppanimme esittävät sitä edelleen, joten he kiistelisivät asiasta sopimustensa kautta. Valitettavasti, se oli enemmän kuin pelkkä luova päätös liiketoiminnassa.”


title: Agent Carter

text: Atwell, joka esitti Carteria elokuvissa "" ja "Captain America: The Return of the First Avenger" sekä lyhytelokuvassa "Agent Carter", ilmaisi halunsa palata hahmon näyttelijäksi lokakuussa 2013, ennen kuin Lee vahvisti hänen paluunsa tammikuussa 2014. Saman vuoden elokuussa, Chad Michael Murray ja Enver Gjokaj valittiin näyttelemään SSR:n agentteja Jack Thompsonia ja Daniel Sousaa, kun taas James D’Arcy valittiin seuraavan kuukauden aikan näyttelemään Edwin Jarvisia, hahmoa, jonka pohjalta aikanaan kehitettiin MCU-elokuvissa esiintynyt tekoäly nimeltä J.A.R.V.I.S.. Shea Whigham valittiin näyttelemään SSR:n johtajiin kuuluvaa hahmoa Roger Dooley. Atwell, D’Arcy, Gjokaj ja Murray palasivat näyttelijöiksi sarjan toisella tuotantokaudella.


title: Agent Carter

text: Sarja kuvattiin Los Angelesissa, tarinan sijainnin vaihduttua New Yorkista Los Angelesiksi toisella tuotantokaudella asian kapitaloimiseksi. Gabriel Beristain, "Agent Carter" -lyhytelokuvan sekä ensimmäisen tuotantokauden kuvaaja, yhdisti modernin digiteknologian ja perinteisiä analogisia tekniikoita jäljitelläkseen 1940-luvulle sijoittuvia klassisia elokuvia, mutta varmisti myös modernin teknologian sopivuuden ja johdonmukaisuuden käyttämällä Arri Alexa -digikameroita Leica-linssien ja silkinsileiden diffuusioverkkojen kera. Edward J. Pei ktoimi kuvaajana toisella tuotantokaudella. Lyhytelokuvan sekä "Captain America: The Return of the First Avengerin" parissa aiemmin työskennellyt stunt-koordinoija Casey O’Neill, yhdisti tiettyjä hahmojen taistelutyylejä, kuten Carterin ”CIA-koulutettua” tyyliä sekä ”Musta Lesken” inspiroimaa Dottie Underwoodin akrobaattisempaa tyyliä.


title: Zhang Linpeng

text: Zhang Linpeng (; s. 9. toukokuuta 1989 Jinan, Shandong) on kiinalainen jalkapalloilija, joka edustaa Kiinan Superliigassa pelaavaa Guangzhou Evergrandea. Pelipaikaltaan oikeajalkainen Zhang on oikea laitapuolustaja. Hän kuuluu myös Kiinan jalkapallomaajoukkueeseen.


title: Zhang Linpeng

text: Zhang aloitti ammattilaisuransa vuonna 2006 toiseksi korkeimman sarjatason Shanghai East Asia FC:ssä, jossa hän pelasi vuodet 2006-2010. Otteluita kertyi 65 ja maaleja kaksi.


title: Zhang Linpeng

text: Tammikuussa 2011 Zhang siirtyi Kiinan Superliigan Guangzhou Evergrandeen. Hän debytoi seuran paidassa Dalian Shideä vastaan saman vuoden huhtikuussa. Heti ensimmäisellä kaudellaan hän voitti seuran kanssa liigamestaruuden. Sama toistui seuraavalla kaudella eli kaudella 2012, nyt Zhang voitti myös cupin ja supercupin. Kaudella 2013 Guangzhou ja Zhang voittivat sekä maan mestaruuden että AFC Champions Leaguen, jonka ansiosta joukkue pelasi seuraavana vuonna seurojen MM-kilpailuissa, joissa Zhang esiintyi kolmessa ottelussa. Kauden 2014 jälkeen Zhang saavutti neljännen liigamestaruutensa. Hänet on valittu kahdesti liigan tähdistöjoukkueeseen ja kerran myös Champions Leaguen tähdistöön. Italialaisseura Inter Milan on kiinnostunut Zhangin peliesityksistä.


title: Zhang Linpeng

text: Zhang on pelannut Kiinan nuorten maajoukkueissa. Debyytti Kiinan jalkapallomaajoukkueessa tapahtui joulukuussa 2012 ystävyysottelussa Jordaniaa vastaan. Zhang onnistui tuossa pelissä myös maalinteossa. Vuonna 2010 Zhang voitti Kiinan kanssa Itä-Aasian mestaruuden. Hän on kuulunut Kiinan joukkueeseen vuoden 2011 Aasian-mestaruuskilpailuissa, joissa hän teki yhden maalin, sekä myös vuoden 2015 Aasian-mestaruuskilpailuissa.


title: Zhang Linpeng

text: Zhangin lempinimi "Zhangmos" tulee hänen samanlaisesta pelityylistään jalkapallon MM- ja EM-kultamitalistin, espanjalaisen Sergio Ramosin kanssa.


title: Chi Chunxue

text: Chi Chunxue (, s. 4. tammikuuta 1998) on kiinalainen maastohiihtäjä.


title: Chi Chunxue

text: Chi debytoi maastohiihdon maailmancupissa marraskuussa 2013 Rukalla sijoittuen perinteisen sprintissä sijalle 98. Hänen paras sijoituksensa maailmancupin osakilpailussa on 47. sija Tour de Skin osakilpailussa Val di Fiemmessä tammikuussa 2014. Chi oli mukana kauden 2013–2014 Tour de Skillä.


title: Chi Chunxue

text: Chi kilpailee vuoden 2015 MM-kilpailuissa Falunissa. Hän oli perinteisen sprintin 53:s ja yhdistelmäkilpailun 52:s. Karsinnassa naisten kymmenen kilometrin vapaan hiihtotavan kilpailuun Chi oli ylivoimainen ja jätti toiseksi tulleen Bosnia ja Hertsegovinan Tanja Karišikin 50 sekunnin päähän.


title: Marin Draganja

text: Marin Draganja (s. 13. toukokuuta 1991 Split) on kroatialainen ammattilaistennispelaaja, jonka ammattilaisura alkoi vuonna 2009. 185 senttimetriä pitkä ja 78 kilogrammaa painava Draganja on vasenkätinen ja hänen valmentajanaan toimii entinen tennispelaaja Gilbert Schaller. Draganja on erikoistunut nelinpeliin.


title: Marin Draganja

text: Kaksinpelissä Draganja on ollut parhaimmillaan ATP-rankingin sijalla 550 huhtikuussa 2013. Nelinpelissä hän on ATP-rankingin sijalla 24., joka on myös hänen uransa korkein sijoitus rankingissa. Draganja on saavuttanut urallaan kaksi nelinpelin ATP-turnausvoittoa, heinäkuussa 2014 Hampurissa Romanian Florin Mergean kanssa, ja helmikuussa 2015 nykyisen parinsa, Suomen Henri Kontisen kanssa kotimaassaan Zagrebissa. Vuonna 2014 Draganja selviytyi Mergean kanssa Ranskan avoimissa semifinaaleihin. Wimbledonissa ja Australian avoimissa Draganja on ollut parhaimmillaan toisella kierroksella ja Yhdysvaltain avoimissa ensimmäisellä kierroksella.


title: Marin Draganja

text: Myös Draganjan pikkuveli Tomislav Draganja on tennispelaaja.


title: Niilo Elo

text: Niilo Elo (6. joulukuuta 1909 Kouvola – 28. elokuuta 1997 Helsinki) oli suomalainen kauppaneuvos ja filosofian maisteri. Elo oli Yhtyneet Paperitehtaat Oy:n tytäryhtiön paperisäkkejä, aaltopahvia ynnä muita paperijalosteita valmistaneen Paperituote Oy:n toimitusjohtajana. Hän oli 1930-luvulla mukana opiskelijajärjestöjen toiminnassa.


title: Niilo Elo

text: Elon vanhemmat olivat veturinkuljettaja Hjalmar Elo (entinen Nygrén) ja Martta Matilda Rantanen. Hän pääsi ylioppilaaksi 1928 ja valmistui filosofian maisteriksi Helsingin yliopistosta 1934. Elo oli yliopiston historiallis–kielitieteellisen laitoksen apulaisamanuenssina 1933–1935 ja opiskeli Kööpenhaminan yliopistossa 1934 sekä Königsbergin yliopistossa 1935–1936.


title: Niilo Elo

text: Elo oli Ylioppilaslehden päätoimittajana 1936–1937, Kymenlaakson osakunnan kuraattorina 1937–1938, Suomen ylioppilaskuntien liiton puheenjohtajana 1937 sekä päätoimittajana Valkeakosken Sanomat -lehdessä 1940–1941 ja Yhtyneet Paperitehtaat Oy:n Työn Äärestä -henkilöstölehdessä 1940–1950. Elo toimi Paperituote oy:n mainospäällikkönä 1940–1947 sekä yhtiön toimitusjohtajana ja johtokunnan jäsenenä 1949–1970. Hän oli Yhtyneet Paperitehtaat Oy:n osastopäällikkönä 1949–1949, Yhtyneet Paperitehtaat Oy:n Paperituotteen johtajana 1949–1974 sekä Yhtyneet paperitehtaat Oy:n johtokunnan jäsenenä 1951–1970 ja johtajiston jäsenenä 1970–1974. Hän sai kauppaneuvoksen arvon 1969.


title: Niilo Elo

text: Elo oli Valkeakosken kauppalanvaltuuston jäsenenä 1945–1948 ja 1952–1954.


title: Kaihonkukat

text: Kaihonkukat ("Omphalodes") on lemmikkikasvien heimoon kuuluva kasvisuku, jossa on noin 28 lajia. Kaihonkukat ovat yksi-, kaksi- tai monivuotisia ruohovartisia kasveja. Niitä esiintyy Euroopassa, Pohjois-Afrikassa ja Aasiassa. Kaihonkukilla on siniset tai valkoiset kukat, jotka ovat paljon samannäköisiä kuin lemmikeillä.


title: Kaihonkukat

text: Muutamia kaihonkukkia viljellään koristekasvina. Tunnettu puutarhaperenna on kevätkaihonkukka, jota kasvaa luonnonvaraisena eteläisen Keski-Euroopan vuoristojen, kuten Alppien, Apenniinien ja Karpaattien, kosteissa metsissä. Kevätkaihonkukka menestyy hyvin myös Suomen ilmastossa, joten se on joskus levinnyt viljelykarkulaiseksi Etelä-Suomessa.


title: J. B. S. Estrup

text: Jacob Brønnum Scavenius Estrup (16. huhtikuuta 1825 Sorø – 24. joulukuuta 1913 Kööpenhamina) oli tanskalainen valtiomies, joka toimi Tanskan pääministerinä yhtäjaksoisesti vuosina 1875–1894. Hän on Tanskan kaikkien aikojen pitkäaikaisin pääministeri. Estrupin politiikka oli hyvin konservativiista ja herätti voimakasta vastustusta. Koska hänen hallituksellaan ei ollut parlamentin alahuoneen eli kansankäräjien tukea, se turvautui usein erilaisiin väliaikais- ja poikkeuslakeihin, ja hänen valtakautensa jälkimmäinen vuosikymmen tunnetaan myös nimellä "provisorietiden".


title: J. B. S. Estrup

text: J. B. S. Estrupin isä oli historiantutkija Hektor Estrup. Estrup oli alkuperäiseltä koulutukseltaan maanmittari ja perittyään sekä ostettuaan nuorena useita suurtiloja hän toimi alkuun tilanomistajana. Hänet valittiin joulukuussa 1854 kansankäräjille ("folketing"), mutta sillä kertaa hän vetäytyi politiikasta jo puolen vuoden jälkeen. Vuonna 1864 hänet kuitenkin valittiin ylähuoneeseen eli maapäiville ("landsting") niin sanotun maanomistajapuolueen edustajana. Estrup toimi sisäministerinä 1865–1869. Tässä asemassa hän vaikutti Tanskan rautatieverkon kehittämiseen, Esbjergin sataman perustamiseen sekä heinäkuussa 1866 hyväksyttyyn uuteen perustuslakiin, joka vahvisti suurmaanomistajien asemaa maapäivillä. Hänestä tuli vähitellen muotoutumassa olleen konservatiivisen Højre (”oikeisto”) -puolueen johtohahmo.


title: J. B. S. Estrup

text: Estrupista tuli pääministeri heinäkuussa 1875. Kuningas Kristian IX:n vakaan tuen ansiosta hän säilytti asemansa yhdeksäntoista vuoden ajan, vaikka hallituksella ei aina ollutkaan takanaan enemmistöä kansankäräjillä. Estrupin politiikka oli konservatiivista ja hänen hallituksensa ajoi muun muassa puolustusmäärärahojen tuntuvaa lisäystä. Kun kansankäräjät hylkäsivät hallituksen esittämät suuret määrärahat linnoitusten vahvistamiseen, Estrup jatkoi politiikkansa kuninkaan valtuuttamien väliaikaisten budjettien avulla. Hän käytti tätä keinoa ensimmäisen kerran vuonna 1877 ja yhtäjaksoisesti vuosina 1885–1894, ja sai näin vastoin kansankäräjien tahtoa muun muassa rahoitettua Kööpenhaminan linnoittamisen maan puolelta. Oppositiossa ollut Venstre (”vasemmisto”) syytti Estrupia perustuslainvastaisesta menettelystä. Tanskan vasemmisto ajautui Estrupin valtakautena hajaannukseen. Ajan kuluessa Estrupin vastustus kuitenkin yhdisti ja vahvisti vasemmistoa, ja radikaalimmat suuntaukset kuten sosiaalidemokratia saivat lisää kannatusta. Estrupiin kohdistunut viha johti jopa epäonnistuneeseen murhayritykseen lokakuussa 1885. Estrupin hallitus tiukensi rikoslakia ja vahvisti poliisia levottomuuksien tukahduttamiseksi, mutta toteutti maltillisen vasemmiston tuella myös joitain sosiaalisia uudistuksia.


title: J. B. S. Estrup

text: Vuonna 1894 Tanskan vasemmisto ja oikeisto hyväksyivät yhteisvoimin budjettilain, joka sisälsi uusia määrärahoja maanpuolustukseen, mutta peruutti Estrupin hallituksen aiemmat poliisia ja lehdistöä koskeneet päätökset. Estrup erosi samana kesänä omien puoluetoveriensa toiveesta, koska hänen katsottiin olevan esteenä hallitus- ja oppositiopuolueiden yhteistyön kehittämiselle. Hän jatkoi myöhemmin valtaan nousseiden vasemmistohallitusten näkyvänä kriitikkona. Estrup jäi pois maapäiviltä vuonna 1898, mutta kuningas nimitti hänet sinne takaisin vuonna 1900. Hän jatkoi vaikuttamista siellä, kunnes kuoli 88-vuotiaana joulukuussa 1913.


title: Portugalin beachfutismaajoukkue

text: Portugalin beachfutismaajoukkue edustaa Portugalia beachfutiksen kansainvälisissä otteluissa. Joukkuetta hallinnoi Portugalin jalkapalloliitto ja se kuuluu FIFA:an ja UEFA:an. Portugalin maajoukkue on saavuttanut kaksi MM-kultaa, vuosina 2001 ja 2015. Lisäksi se on saavuttanut kolme MM-hopeaa ja viisi MM-pronssia. Euro Beach Soccer Leaguen Portugali on voittanut neljästi ja Euro Beach Soccer Cupin kuudesti. Vuoden 2015 Euroopan kisoista Bakusta joukkue saavutti pronssia.


title: Portugalin beachfutismaajoukkue

text: Joukkueen päävalmentaja on Mário Narciso ja sen kapteeni on angolalaissyntyinen Madjer, joka on yksi kaikkien aikojen parhaista beachfutispelaajista ja myös vuosien 2001 ja 2015 maailmanmestari.


title: Portugalin beachfutismaajoukkue

text: Portugali järjesti vuoden 2015 MM-kilpailut, jotka päättyivät sen mestaruuteen.


title: Portugalin beachfutismaajoukkue

text: Joukkueen pelaajat vuoden 2015 MM-kilpailuissa, jotka päättyivät Portugalin osalta mestaruuteen.


title: Venevaja

text: Venevaja on rakennus, joka on osittain tai kokonaan vedessä ja on tarkoitettu veneen ja veneilytarvikkeiden säilömiseen.


title: Venevaja

text: Suomessa ja Ruotsissa venevajat ovat perinteinen näky saaristossa, missä ihmiset hankkivat ennen elantonsa pääosin merestä. Kalastuslaivojen muuttuessa suuremmiksi 1900-luvulla sekä maankohoamisen aiheuttama rannikkovesien madaltuminen teki osasta vanhoja venevajoja käyttökelvottomia. 1900-luvulla rakennettiin suurempia ja syvemmällä sijaitsevia venevajoja.


title: Halikat

text: Halikat ("Mertensia") on lemmikkikasveihin kuuluva kasvisuku, jossa on noin 50 lajia. Halikat ovat monivuotisia ruohokasveja, jotka kasvavat kosteilla niityillä, metsissä tai merenrannoilla Euroopassa, Aasiassa, Pohjois-Amerikassa ja Grönlannissa. Kukat ovat tavallisesti sinisiä ja kellomaisia. Halikoita voidaan viljellä puutarhaperennana.


title: Raunioyrtit

text: Raunioyrtit ("Symphytum") on lemmikkikasveihin kuuluva kasvisuku, jossa on 25–35 lajia. Raunioyrtit ovat monivuotisia ruohokasveja, jotka kasvavat monenlaisilla kasvupaikoilla. Niitä esiintyy Euroopassa, Pohjois-Afrikassa ja Länsi-Aasiassa. Jotkin lajit voivat olla haitallisesti leviäviä. Useita raunioyrttejä käytetään koristekasveina perennana.Risteymiä:


title: Eemeli Suomi

text: Eemeli Suomi (s. 4. joulukuuta 1995 Tampere) on suomalainen jääkiekkoilija, joka edustaa Tampereen Ilvestä. Hän toimii joukkueen kapteenina. Suomi on pelipaikaltaan keskushyökkääjä, mutta hän osaa pelata myös laidassa.


title: Eemeli Suomi

text: Suomi on Tampereen Ilveksen oma kasvatti. Hän oli kaudella 2011–2012 seuran C-nuorten paras pistemies ja syöttäjä sekä SM-karsinnoissa tehoilla 6+11=17, SM-sarjan runkosarjassa tehoilla 22+41=63 että pudotuspeleissä tehoilla 3+10=13. Suomi sijoittui runkosarjan pistepörssissä kolmanneksi. Kaudella 2012–2013 hän toimi Ilveksen B-nuorten varakapteenina.


title: Eemeli Suomi

text: Kaudella 2014–2015 Suomi rikkoi A-nuorten SM-liigan kaikkien aikojen yhden kauden runkosarjan piste- ja syöttöennätyksen tehoilla 19+60=79. Hän rikkoi HIFK:n Matias Lopin kaudella 2000–2001 tekemän syöttöennätyksen (50) 28. tammikuuta 2015 tehtyään neljä syöttöpistettä Jokereita vastaan, jolloin Suomi ohitti hänet kolmella syöttöpisteellä. Hän teki yhtä monta syöttöpistettä myös seuraavassa ottelussa. Suomi valittiin A-nuorten SM-liigan tammikuun kuukauden pelaajaksi. HIFK:n Ville Viitaluoman kaudella 2000–2001 tekemä piste-ennätys (77) rikkoutui runkosarjan toiseksi viimeisellä kierroksella 21. helmikuuta 2015 Kalevan Palloa vastaan, jolloin Suomi teki ottelussa tehot 1+1=2. Hän oli myös kevään 2015 pudotuspeleissä Ilveksen paras pistemies ja syöttäjä tehoilla 4+10=14 ja Suomi voitti myös joukkueen sisäisen tehotilaston lukemalla +5. Hänet palkittiin kauden päätteeksi pistepörssivoitostaan Kari Jalonen -palkinnolla ja valittiin A-nuorten SM-liigan ensimmäiseen tähdistökentälliseen.


title: Eemeli Suomi

text: Toukokuussa 2015 Suomi teki kaksivuotisen SM-liigasopimuksen Ilveksen kanssa. Hän teki liigadebyyttinsä runkosarjan toisella kierroksella 12. syyskuuta 2015 Vaasan Sportia vastaan, jolloin Suomi sai jääaikaa 8.50 minuuttia. Liigauransa avausmaalin hän teki neljännessä ottelussaan 23. syyskuuta 2015 Hämeenlinnan Pallokerhoa vastaan. Mika Arvaja valitsi Suomen ottelun Alumnien tähtien ykköstähdeksi. Hänen tulokaskautensa toi kaikkiaan 55 runkosarjaottelussa tehot 4+10=14. Suomi pelasi kauden aikana miesten pelejä myös yhden ottelun verran lainalla Mestis-joukkue Lempäälän Kisassa. Tammikuussa 2017 hän teki Ilveksen kanssa kaksivuotisen jatkosopimuksen.


title: Eemeli Suomi

text: Kaudella 2017–2018 Suomi teki läpimurtonsa SM-liigassa ja oli Ilveksen neljänneksi paras pistemies tehoilla 17+23=40. Maaliskuussa 2018 hänen sopimustaan joukkueen kanssa jatkettiin kahdella vuodella kevääseen 2021 saakka. Kaudeksi 2018–2019 Suomi nimettiin Ilveksen kapteeniksi.


title: Eemeli Suomi

text: Suomi on pelannut Suomen A-maajoukkueessa kuusi ottelua tehopistein 2+1=3. Hän teki A-maajoukkuedebyyttinsä Euro Hockey Challengessa 5. huhtikuuta 2018 Turun Marli Areenalla Valko-Venäjää vastaan. Suomi teki ottelussa myös ensimmäisen A-maajoukkuemaalinsa.


title: Eemeli Suomi

text: Suomi pelaa myös Rullakiekon SM-liigaa Pahalammen joukkueessa. Hän edusti Suomea myös rullakiekon MM-kilpailuissa vuonna 2017, jolloin Suomi voitti hopeaa. Hän sijoittui turnauksen pistepörssissä kolmanneksi tehoilla 4+12=16.


title: Eemeli Suomi

text: Suomen itsenäisyyspäivänaattona 5. joulukuuta 2017, "Suomi 100" -teemaisessa ottelussa Rauman Lukkoa vastaan Suomi sai sukunimensä mukaisesti poikkeusluvan käyttää pelinumeroa 100.


title: Halston Sage

text: Halston Jean Schrage (s. 10. toukokuuta 1993 Los Angeles, Kalifornia), tunnetaan paremmin nimellä Halston Sage, on yhdysvaltalainen näyttelijä. Hänet tunnetaan mm. Gracena Nickelodeonin tv-sarjassa "How to Rock" ja NBC:n sarjasta "Uhka", jossa hän näyttelee Amberia.


title: Halston Sage

text: Sage tunnetaan myös sivurooleista elokuvissa "The Bling Ring" (2013), "Oikeesti aikuiset 2" (2013), "Naapurit" (2014) ja "Paper Towns" (2015).


title: Halston Sage

text: Sagen debyyttirooli oli vuonna 2011 Nickelodeonin sarjassa "Victorious". Hän on juutalainen ja hänellä on kaksi nuorempaa sisarusta, Kate ja Max. Hänen sukujuurensa ovat Latviasta ja Puolasta.


title: Halston Sage

text: Sage oli ehdolla parhaan suudelman MTV Movie Award -palkinnon saajaksi yhdessä Rose Byrnen kanssa.


title: Hymie Weiss

text: Henry Earl J. Wojciechowski (tunnetaan myös nimellä Hymie Weiss ; 25. tammikuuta 1898 – 11. lokakuuta 1926) oli yhdysvaltalainen mafiapomo, josta tuli Yhdysvaltain kieltolain aikaisen "North Side Gang" -jengin johtaja ja Al Caponen katkera kilpailija. Hänet tunnettiin ”ainoana miehenä, jota Al Capone pelkäsi”.


title: Hymie Weiss

text: Henry Earl J. Wojciechowski syntyi nykypäivän Puolassa, ja varttui Chicagon pohjoispuolella puolalaisamerikkalaisen perheensä kanssa. Hän sai lempinimet "Hymie" ja "Hymie the Pole" myöhemmin urallaan. Weiss oli katolinen, "juutalaiselta kuulostavasta" lisänimestä huolimatta, hän kantoi mukanaan rukousnauhaa ja raamattua. Teini-ikäisenä Weissista tuli pikkurikollinen. Hänen kaadettuaan kumoon parfyymihyllyn epäonnistuneen murron yhteydessä nuoruudessaan, poliisit nimittivät hänet 'The Perfume Burglariksi'; "parfyymimurtovarkaaksi". Hän ystävystyi irlantilaisamerikkalaisen teinin Dean O'Banionin kanssa. Tämä perusti yhdessä Weissin ja George "Bugs" Moranin kanssa "North Side Gang" -jengin, järjestäytyneen rikollisryhmän, mikä lopulta hallitsi trokausta ja muita luvattomia aktiviteettejä Chicagon pohjoisosassa.


title: Hymie Weiss

text: Kun Wojciechowskin veljeä, Frediä, kuulusteltiin häneen liittyen vuonna 1926, tämä vastasi: "Olen nähnyt hänet kerran 20 vuoden aikana... se oli silloin, kun hän ampui minua, kuusi vuotta sitten". Aina kun valokuvaajat yrittivät ottaa Wojcieshowskista kuvaa, hän tuijotti heitä ja sanoi matalalla äänellä: "Jos otat minusta kuvan, tapan sinut".


title: Hymie Weiss

text: Erään kerran juhlissa Wojciechowski hätisti pois aseella uhaten liittovaltion sheriffin, joka oli tullut pidättämään ystävää Mann Act -lain rikkomisesta. Sheriffi palasi apuvoimien kanssa, pidätti ystävän ja takavarikoi alkoholi- ja asekätkön. Ratsian jälkeen Wojciechowski nosti kanteen saadakseen takaisin silkkipaitoja ja sukkia, jotka väitti sheriffien varastaneen; hallituksen syytteet sekä kanne eivät johtaneet mihinkään.